text:
NARVACAN, Ilocos Sur – Naireklamo iti polis ti agassawa gapu ta nagtakawda iti kalding sada inlako.
Inreport da Barangay Captain Edwin Cabotage ken Army reservist Manuel Zamora dagiti agassawa a Calixto ken Matda Ramos, residente iti sitio Barangobong, Cadacad, ditoy nga ili gapu iti panangtakawda kadagiti kalding dagiti biktima.
Segun iti report, tinakaw dagiti agassawa ti maysa a kalding ni Cabotage idinto a tallo a kalding ken ni Zamora.
Mapapati nga inlako dagiti suspetsa dagiti kalding iti Pidigan, Abra. (Danny Antalan)


c: text/html

text:
BENGUET – Maysa nga estudiante ti inaresto dagiti polis iti insayangkatda nga entrapment operation iti Km 6, Betag, La Trinidad ditoy.
Inaresto dagiti polis ni George Tugade Perto, 18, baro, taga-Lebeng, Badeo, Kibungan, adda iti umuna a tukad iti sekundaria, kalpasan ti insayangkatda a buy-bust operation a nagpammarangan ti maysa nga ahente ti Philippine Drug Enfocement Agency (PDEA) a buyer.
Nakumpiska ken ni Perto ti 12 bricks a marihuana nga agdagsen iti nasurok a 20 kilos ken mapattapatta nga agbalor iti P513,750.#

robotstxt: allowed

filter: keep


text:
STA. MARIA, Ilocos Sur – Napilaan iti kaso dagiti dua a suspek iti pammaltog a nakagudasan ti maysa a katulong sadiay Barangay Maynganay ditoy nga ili itay nabiit.
Murder ti naikaso kada Bonie Dale Tablang y Dasalla ken Rey Donald Tablang y Dasalla, agpada a residente iti nadakamat a barangay gapu iti panangpaltogda a puon ti nakatayanna ken ni Ronald Tablang y Deompoc, 48, awanan asawa, katulong, idi rabii ti Marso 4.
Awan ti nairekomenda a piansa dagiti dua.
Saan a nairaman a nakasuan ket nawayawayaan ti maikatlo a suspek, ni Christopher Dela Cuadra, gapu ta saan nga umdas ti pammaneknek maikontra kenkuana.
Mapapati a susik iti daga ti motibo ti pammaltog.
Segun iti panagpalutpot dagiti polis, nakita ni Michael Tablang y Deompoc, 41, mannalon, a binurak dagiti suspek dagiti naikamada a hollow block iti asideg ti Cita Felipe stall ket impakaammona iti kabsatna.
Idi makaasideg ni Ronald, pinaputokan dagiti dua a nagsagrapan ti biktima iti sugat iti bagina.
Naglibas dagiti suspek kalpasan ti pammaltog idinto nga intaray dagiti nagresponde a polis ti biktima iti Ilocos Sur District Hospital, Narvacan, Ilocos Sur a pimmusayanna bayat ti pannakaagasna.
Iti panangproseso ti SOCO team manipud iti Candon City Crime Laboratory Office, nakarekobreda iti crime scene iti walo a kapsula manipud iti cal. 45, maysa a deformed slug manipud iti cal. 45 ken maso a mapapati nga inaramad dagiti suspek a pinangburak kadagiti nakakamada a hollow blocks.
Kabayatanna, naipaima iti Opisina ti Provincial Prosecutor, Vigan City ti kaso a murder para iti preliminary investigation ti maysa nga overeseas Filipino worker ken mapapati a kumplotna mainaig iti pannakapapatay ti maysa a lalaki iti sango ti Mira Hills Restaurant a masarakan iti Barangay Sinabaan, Bantay, Ilocos Sur idi sardam ti Pebrero 15.
Kaso a murder ti nakaisaklangan ni Eduardo Pastor, OFW, ken residente iti Sitio Fontanilla, Paing, Bantay ken ni Rogelio Rosartio, residente iti Taguiporo, Bantay, mainaig iti pannakapapatay ni Efren Tabu y Tabbal, 34, awanan asawa, ken residente iti Barangay Taguiporo idi agarup 7:06 ti sardam ti Pebrero 15
Maipalagip a nakatugaw ni Tabuy iti nakaparking a motorsiklona iti sango ti nadakamat a restaurant bayat nga ur-urayenna ti kalib-inna a ni Charissa Pastor idi inasitgan ti maysa a lalaki a nakamotorsiklo ket pinaltogan daytoy iti sumagmamano a beses.
Nakasarak dagiti inbestigador iti 6 a kapsula manipud iti cal. 45, 3 nga slug ken maysa a bullet jacket iti nakapasamakan ti krimen.
Mapapati nga adda saan a panagkinnaawatan ti biktima ken ni Pastor, dakkel a lalaki ti kalib-in ni Tabu, mainaig iti mapapati a saan a nasayaat a pannakamanehar dagiti sanikua ti OFW. (Tawid News Team)


text:
SAAN a napintas a seniales ti pannakaipaay iti presidential pardon ken ni nagpresidente Erap Estrada. Seniales a mangipaay iti panaggudeng nga agaramid iti maiparbeng kas panangisakit iti ili ken dagiti umili. Sasaurmo laeng, isarsarakmo ti karadkadmo wenno iserrekmo ti biagmo iti nakain-inaka a situasion ta awanto met laeng ti mamaay ti panagtimekmo maikontra kadagiti dakes nga aramid iti gobierno. Awan ti serbina a pespesem ti amin a laingmo ken sirib kas abogado ken prosekutor ta awanto met laeng ti mamaay ti panangisakitmo iti pagiliam.
Ania ngarud ita ti serbi ti panangibutaktak ni dati a Gov. ti Ilocos Sur Luis “Chavit” Singson kadagiti mapapati nga anomalia ni Erap idi isu ti presidente? Kasta met dagiti prosekutor ti turay a kalpasan a pinespesda ti utekda tapno laeng makombiktar ni Erap, kalpasan laeng ti bassit a panawen, napakawanen ti akusado?
Adda ngata pay ita agdisnudo a mangibutaktak iti kinabuyok iti uneg ti gobierno no mapakawanto met laeng dagiti nagaramid? Adda ngata pay tumpuar a laing ken sirib dagiti prosecutor no kalpasan ti pannakapespes ti mugingda tapno madusa dagiti rinuker iti gobierno, dagus met la mapakawan dagitoy?
Iti sabali a bangir, kastoy kadi lattan a mapakawan dagiti dadakkel ti nagbasolanda ket mabalud dagiti babassit ti basolda? Ania ti nagdumaan dagiti 29 a soldado ken ni Erap a nakombiktar iti plunder? Ania ti pagdumaan ni Erap ken ni Nur Misuari?
Dakkel ti nagbasolan ni Erap kadagiti umili ken iti ili. Napaneknekan daytoy iti pannakasentensiana a nagbasol iti plunder iti Sandiganbayan. Idinto a maibilang a “bassit” ti nagbasolan dagiti 29 a soldado a naikkat iti serbisio. Ti panangtungpalda iti bilin dagiti opisialda ti nagbasolan laeng dagiti 29 a soldado. Ti panangirupirna iti kalinteganda a Muslim iti Mindanao ti basol laeng ni Nur Misuari.
Kalpasan ti pannakakombiktar ni Erap iti plunder, simmaruno a dagus ti napartak a proseso ti pardon idinto ta nagadu dagiti babassit nga ikan a nakapupok iti pagbaludan a basbassit nga amang ti basol
Iti pannakaited iti presidential pardon ken ni Erap, saan a naipangpangruna ti nasional nga interes no di ti interes a politikal.
Saan kadi a maibilang met a national interest ti panangipaay iti pardon ken Nur Misuar ket baonen (koma ti rehimen) nga agsubli daytoy sadiay Mindanao tapno idauluanna ti panagbalbaliw ken panagdur-as iti dayta sobsobra iti gubat a parte ti pagilian?
Saan kadi a maibilang a national interest ti panangsungbat iti arungaing dagiti 29 a naikkat a soldado a nagtungpal laeng iti bilin?
Agpapada koma amin nga umili iti mata ti hustisia. Awan ti dakkel wenno bassit a tao. Itoy a pannakaipaay ken ni Erap iti pardon, ad-adda pay a limmawa ken kimmaro ti rikki iti sarming ti agdama a rehimen. (JMA)


text:
Siudad ti Angeles
Ti Siudad ti Angeles ket maysa a primera klase a siudad iti probinsia ti Pampanga iti Filipinas. Masarakan ditoy a siudad ti Espesial a Sona ti Ekonomiko ti Clark (CSEZ) a daytoy ket isu idi ti kuartel dagiti puersa ti Amerikano ngem pinanawanda manipud idi pimmutok ti bulkan Mayon. Ngem adda tatta bassit a ruangan ti Clark Air base.
Dagiti baranggay[urnosen | urnosen ti taudan]
Ti Siudad ti Angeles ket nabingbingay a politikal iti 33 a barbaranggay.[2]
- Agapito del Rosario
- Anunas
- Balibago
- Capaya
- Claro M. Recto
- Cuayan
- Cutcut
- Cutud
- Lourdes North West
- Lourdes Sur
- Lourdes Sur East
- Malabanias
- Margot
- Mining
- Pampang
- Pandan
- Pulung Maragul
- Pulungbulu
- Pulung Cacutud
- Salapungan
- San Jose
- San Nicolas
- Santa Teresita
- Santa Trinidad
- Santo Cristo
- Santo Domingo
- Santo Rosario (Poblacion)
- Sapalibutad
- Sapangbato
- Tabun
- Virgen Delos Remedios
- Amsic
- Ninoy Aquino (Marisol)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Pampanga". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Pampanga". Datos ti Populasion ti Ili. Dibision ti Panagsukisok ti LWUA. Naala idi 11 Agosto 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
CABUGAO, Ilocos Sur – Naaresto ti most wanted person ditoy nga ili sadiay Gonzaga, Cagayan, segun ti report manipud iti polis ditoy.
Naammuan nga idi agarup alas 10:50 ti rabii ti Oktubre 20, nakaawiden dagiti polis-Cabugao nga indauluan ni OIC Police Chief Inspector William N. Nerona manipud iti missionda sadiay Gonzaga, Cagayan a nangarestaranda ken ni Rolly Serdenia y Mercado, 39, mannalon, ken residente iti Barangay Sisim, Cabugao.
Sumangsango ni Serdenia iti kaso a rape a naka-docket iti babaen ti Criminal Case No. 2582-KS ti Regional Trial Court Branch 24, Cabugao.
Naaresto ni Serdenia babaen ti bileg ti warrant of arrest nga inyisio ni Judge Nide Brigas Alejandro a napetsaan iti Enero 24, 2012.#


text:
Naudi a Rakurak: Mayo 30, 2017
Daytoy, Napribado a paglintegan parte dagiti Termino iti Serbisio ( “Dagiti Termino”) para Christian Science .com (ti Site) a tagikua ken imanmandar ti The First Church of Christ, Scientist [Ti Umuna a Simbaan Ti Cristo Sientipiko] iti Boston ken ti kumadua kenkuana ti The Christian Science Publishing Society [Siensia Cristiana nga agiwarwarnak a Sosiedad] (“TFCCS”). Babaen iti panagusar ti Site, kumanunongka a tiponen ken usaren iti impormasion kas nailadawan iti daytoy Napribado a Paglintegan.
Ania nga impormasion ti tiponenmi?
“Personal a Datos” kayat na saoen impormasion a mabalinmi nga urnongen, ipenpen, ken usaren a mainaig kenka inton usarem ti Site:
- “Impormasion ti Pannakailista” kayatna a saoen impormasion (a kas nagan ti agusar, password, ken email address) nga intedmo idi agsuskriberka babaen ti Site iti komunikasion a kas e-newsletters (e-warnakan) wenno inton agaramidka ti donasion babaen ti Site.
- “Dagiti Komunikasion a Serbisio ti Suki” kayatna a saoen uray ania nga impormasion nga ipadamagmo kadakami maipapan ti operasion iti site.
- “impormasion ti rekord” kayatna a saoen impormasion nga ipaw-it ti mangibasam a sipapardas inton usarem ti Site( a kas ti mensahem, IP ken daduma nga impormasion iti pangiturongan ti surat, ti petsa, ken oras iti dawatmo ken maysa a pannangpaneknek a pakakitaan a nausar iti kinapudno ti komputermo- Dagiti tagaserbitayo automatiko nga irekord iti impormasion ti rekord.
Kasano a mausartayo daytoy nga impormasion, para iti ania a gandat, ken kasano ti kabayag nga idulin daytoy?
Tapno maitdanka iti maysa nga epektibo nga eksperiensa ti panagusar wenno para ti legal a panangtungpal kadagiti panggep kumanunongka a mabalinmi nga usaren ti impormasion a nailawlawag ti kaipapanan iti Napirbado a Paglintegan a kas dagiti sumaganad:
- Maipakaammo kenka maipapan ti baro a rakurak ti Site ken paneknekan ti kinasika.
- No maitdam ti TFCCS ti email l adresmo babaen ti Site, mabalin a mangipaw-it ti TFCCS ti email a mensahe maipapan ti TFCCS ken dagiti pablaak ken dagiti naaramid iti kumadua kenkuana kas dagiti email iramanda ti maysa a pannakaisilpo iti di-nasuskribir. Mabalinmo met a resolbaen ti pammalubosmo iti uray ania a tiempo babaen ti email iti info@christianscience.com
- Itdem dagiti serbisio ken uray ania a suporta ti suki a dawatem
- Ipatungpal dagiti Termino resolbaen dagiti supiat, ken dagiti mangresolbar kadagiti problema.
- Pasayaaten ti Site, ti nagyan ken gakat.
- Penneken ti uray ania a maaramat a linteg, paglintegan legal a proseso wenno ipatungpal ti nagobernadoan a dawat.
- Maripirip, lapdan, wenno kitaen ti ulbod, kinatalged wenno tekniko a pagsasaritaan.
- Protektaran mailaban iti maisupiat, iti nakabutbuteng a pasakit, kadagiti paglintegan, sanikua, wenno pannakasalaknib iti TFCCS dagiti mangaramat ti Site wenno ti publiko.
Mabalinmi a di ibbatan ti Personal a Datos mo aginggat masapol, tapno tungpalen ti uray ania kadagiti panggep a naisalaysay iti daytoy Napribado a Paglintegan.
Iti laksid ti uray ania a banag iti daytoy Napribado a Paglintegan iti kasupadi, mabalintayo met a pagkaduaen dagiti impormasion, agraman personal nga impormasion a kinuliktami kadakayo kasakbayan ti panagsarungkarmo ti Site agraman ti impormasion a nagun-od a nagapu kadagiti daduma naalibtak a paglilinawagan agraman ti Ti Umuna a Simbaan ti Cristo, Sientifico ken dagiti nakikadwa kenkuana ken dagiti mangitden ti serbisio, mairaman dagiti suskrisionyo, dagiti magatang a produkto, panagsarungkar ti website, wenno daduma a kumunikasyon. Mabalinmi nga usaren daytoy impormasion tapno agbalin a personal ti linaon ken iwarwarnak a kitaenyo iti daytoy a site wenno ti daduma a Sitetayo, ket maibinglay ti impormasionmo kadagiti sinoman a nakikadua kadatayo wenno dagiti mangted ti serbisio tapno maited ti Site wenno iwarwarnak wenno ipakaammo kenka iti babaen kadakami.
Mainayon pay mabalinmi nga usaren ti impormasionmo a kas nailadawan iti akinbaba.
Pannakailista ti Impormasion
No piliem nga agaramid ti donasion babaen ti Site, agaramattayo ti maikatlo a partido, dagiti taga-ited ti serbisio ti bayad a mangproseso kadagiti bayadmo, ket iti kasta a banag, mangmangtedka ti impormasion ti kasapulan a panagkwenta a direkta kadagiti taga-ited ti kasapulan.
Ti Pannakailista ti impormasionmo saanto a maipasa kadagiti maikatlo a partidos para dagiti panggep ti pannakilinnako nga awan ti naisawang a pammalubos mo. Mabalinmi nga usaren ti email tapno padamagandaka kadagiti baro a pagsasaritaan maipanggep ti Site kasta met ti impormasion maipanggep kadagiti pablaakmi ken dagiti napasamak. Mabalinka nga agpili nga agaw-awat kadagiti mensahe ti email a mangitagtag-ay babaen ti panakaisilpo a naited iti kasta a komunikasion.
Dagiti Komunikasion ti Serbisio ti Suki
Mabalinmi nga usaren dagiti komentom, dagiti singasing wenno dadduma nga impormasion a di ammo ti nagapuanna para dagiti panggep ti pannangilako, a kas pangarigan babaen iti panangiparang dagiti napili a komento iti website tayo wenno iti daduma a komunikasion nga di ammo iti nagapuanda. Saantayo a pulos ibinglay ti uray ania iti personal nga impormasion iti maikatlo a partido, nga awan ti insawangmo a pammalubos.
Impormasion ti Rekord
Usarenmi ti Impormasion ti Rekord a mangted ti maysa a nasaguday nga eksperiensia ti maysa a mangaramat ken para iti estadistikal a pangpanggep.
Siasino ti pangiakaranmi ti personal nga impormasionmo?
Saantayo nga ilako wenno saan nga iakar ti Pannakailista nga Impormasion kadagiti maikatlo a partido nga awan ti insawangmo a pamalubos, malaksid no iti legal nadawat nga aramidenmi iti kasta.
Dagiti suskrision, pinaglakuan ti produkto ken dagiti donasion isuda naprosesoda iti maikatlo a partido a magited ti kasapulan a serbisio, iti tulong ti TFCCS, ken iti kasta dagiti maikatlo a partido agkolekta ken agipenpen ti panagkwenta ken ti deposito a kard impormasion, isuda laeng ti mangproseso kadagidiay a transaksion. Ti Pannakailista nga impormasion nga intedmo iti TfCCS mabalin nga maipaw-it, kadagiti mangited ti Serbisio tapno maipatungpal dagiti serbisio nga insaganada; a pumada iti personal nga impormasion (malaksid ti impormasion iti kredit kard) nga intedyo kadagidiay a sites mabalin a maipatulod kadakami tapno maaramat ti Site wenno saan, usaren segun iti daytoy a Napribado a Paglintegan ken ti Terminomi.
Mabalin nga agkolekta ken agusar iti saan nga am-ammo, nagnanayon a datos ti TFCCS tapno pasaayaten ti Site, ken para iti impormasion ken mangitandudo a gandat.
Babaen ti panangusar iti Site, umanamongkayo iti impormasion a naurnong babaen kadakami a naipenpen ken naproseso iti Estados Unidos wenno uray ania a nasion a dakami, ti kakaduami, wenno dagiti nangited ti serbisio kadakami a sadiay mintenirenda ti pasilidad.
Kasano a salaknibanmi ti personal nga impormasionyo?
Alaenmi ti nainkalintegan nga administratibo, teknikal, ken pisikal a seguridad a wagas tapno salakniban a maibusor kadagiti saan nga autorisado a pananglukat, panangdadael wenno panangbaliw iti impormasionyo, ken saan nga ituloy daytoy iti nabayag ngem ti kasapulan tapno maitdan dagiti serbisiomi, wenno kas masapul iti babaen ti maitunos a linteg. Uray pay iti kasayaatan nga aramidmi, awan iti naananay nga epektibo a wagas ti seguridad. Saanmi a mabaelan a garantiaan a saan a mabalin a maluktan ti maikatlo a partido ti Pannakailista ti Impormasionyo ken kumanunongkayo a saanmi a sungbatan ti ania a pannakailatak.
Dakayo ti akinrebbeng a mangmintenar ti pannakailimed iti ania a pasword ken pannakaisaad ti account. Rebbeng a saanyo nga ibingay ti usaryo-a-nagan wenno paswordyo ken rebbeng a rumuar iti account kalpasan ti tunggal sesion. Dakayo ti akinrebbeng iti amin nga aktibidades a rumsua iti accountyo.
Kasano nga agusarkami iti galyetas?
Agusarkami iti galyetas tapno tumulong kadakami a mangaramid iti maysa a listaan amin a nangited iti impormasion no kasano nga us-usaren ti agus-usar ti Sitemi, ken kasano a masansan ti panagbisitana. Sumagmamano a paset iti Site mabalin a saan a nausar a nasayaat no ikargayo ti brawseryo iti awanan bael a galyetas. Mabalin a makasarakkayo iti adu a rekursos iti online a mangyeksplikar no kasano nga agtrabaho ti galyetas.
Kasano ti kaadayu ti masakup ti pagrebbenganmi?
Daytoy Napribado a Paglintegan mayaplikar laeng iti inpormasion a naurnong babaen daytoy a Site. Saanmi nga iturayan dagiti sabali nga agus-usar wenno websites. Iti kanayonan, daytoy a Site laonenna ti pagsisilpuan iti kakaduami a sites nga addaan bukodda a pribado a paglintegan, kas koma ti Christian Science JSH-Online (Herald-online) ken MaryBakerEddyLibrary.org.
Dagiti agus-usar iti ruar ti Estados Unidos
Daytoy a Site isu ostiaan iti Estados Unidos ken iturayan ti linteg ti Estados Unidos.No us-usarenyo ti Site iti ruar ti Estados Unidos, pangaasi ta ammuem a ti Personal a Datosyo,mabalin a mayalis, maidulin ken maiproseso iti Estados Unidos a sadiay yan ti agserserbi ken pakaar-aramatan ti naibasar-iti-datosmi. Babaen ti panangusar iti Site, umanamongkayo iti pannakayalis ti Personal a Datosyo iti pasilidadmi ken iti pasilidad dagidiay a maikatlo a partido a pangibingbingayanmi kas nailadawan iti Napribado a Paglinteganmi.
Ub-ubbing
Ti Site isu saan nga usaren iti tattao nga agtawen iti nababbaba ngem sangapulo ket tallo (13). Iti pannakitunos iti Children’s Online Policy Protection Act (COPPA), daytoy a Site saanda nga am-ammo nga urnongen ti personal nga impormasion manipud kadagiti ub-ubbing nga agtawen iti nababbaba ngem sangapulo ket tallo nga awan ti pananganamong dagiti nagannak. No maammoan a naurnong dayta nga impormasion nga awan pananganamong ti nagannak, mapukawto dayta nga impormasion iti Site’s database kas dagdagus a kas praktikal wenno makontak ti nagannak wenno mangay-ayawan iti dayta nga ubing para iti pananganamong.
Ti California saanda a suroten ti Pannakailatak
Ti ChristianScience.com saanda a sumungbat iti agdama iti Do Not Track (DNT) a seniales.
Mabalin ngata a mabaliwan daytoy a Pribado a Paglintegan?
Ti TFCCS ireserbada ti karbengan tapno sukatan daytoy a Napribado a Paglintegan iti uray ania a tiempo. Pangaasi ta itsek daytoy a panid iti napanawen para kadagiti nabaliwan. Ipaskilmi ti pakdaar iti pannakapabaliw iti Pribado a Paglintegan iti daytoy a panid. Dagiti nabaliwan mabalinto nga epektibo iti sangapulo ket uppat (14) nga aldaw kalpasan iti pannakaipaskilda.
Ania dagiti karbengan nga adda kenka ken kasanodakami a kontaken?
No kayatyo nga aramaten ti karbenganyo tapno kitaen, korektaren, kompletoen, wenno ikkaten ti Personal a Datosyo, pangaasi ta kontakendakami iti info@christianscience.com.


text:
Wikipedia:Napili nga artikulo ita nga aldaw/Septiembre 16
Ti Istanbul (historikal a Bisansio ken Konstantinopla), ket isu ti kadakkelan a siudad idiay Turkia, ken addaan iti populasion iti 13,483,052 idi 2011. Maysa daytoy a megasiudad, isu daytoy ti sentro ti kultura, ekonomia, ken pinasia ti pagilian.
Mabirukan daytoy idiay amianan a laud ti Turkia, ken naisanglad daytoy idiay kipet ti Bosporo ken buklennan ti masna a puerto ti ammo a kas ti Nabalitokan a Sara. Dagitoy dua ket naigay-atda idiay Europeano ken Asiano a bakbakrang ti kipet, ti Istanbul ket isu ti agmaymaysa a siudad iti lubong a naisanglad kadagiti dua a kontinente. Sakupenna daytoy dagiti 39 a distrito dagiti probinsia ti Istanbul. Ti metropolitano a lugar ti kalatakan nga Istanbul a ket agtengngel iti 18% iti populasion ti Turkia idi 2010. Ti populasion ti metro a lugar ket nakarkulo iti agarup a 19 a riwriw a tattao ken nairanggo a kas ti maika-7 a kapardasan a dumakdakkel a metro idi 2011. Iti agdama nga atiddog a pakasaritaanna, ti Istanbul ket nagserbi a kas ti kapitolio iti Romano nga Imperio (330–395), ti Akindaya a Romano (Bisantino) nga Imperio (395–1204 ken 1261–1453), ti Latin nga Imperio (1204–1261), ken ti Otomano nga Imperio (1453–1922). Idi ti baro a Republika iti Turkia ket nairangarang idi 1923, ti Ankara ket napili a kas ti kapitoliona.


text:
NARVACAN, Ilocos Sur – Dua a pagtaengan iti maysa a barangay ditoy ti sinukisok dagiti pannakabagi ti linteg kas paset ti agtultuloy a nainget a kampaniada maikontra iti maiparparit a droga.
Sinukisok ti nagkaysa a puersa ti police provincial office ken ti PNP ditoy ti pagtaengan ni Samuel Miranda, 40, ken ni Solomon Miranda, agpada a residente iti Sulvec iti daytoy nga ili.
Naala iti pagtaengan ni Samuel Miranda ti dua a bala ti gauge 12 shotgun, ken maysa nga improvised tooter iti rabaw ti kabinet.
Nupay kasta, negatibo ti resulta ti panagsukisok dagiti polis iti pagtaengan ni Solomon Miranda.
Naiwayat ti panagsukisok babaen ti search warrant nga inyisio ni Judge Francisco Ante Jr., ti MCTC-Vigan City. (Danny Antalan)


text:
CANDON CITY – Uppat a biag ti nagudas iti nagsisina nga aksidente a napasamak sadiay Sto. Domingo, Santa, Cabugao ken ditoy siudad manipud Septiembre 15 agingga iti 17.
Natay ni Roman Urban y Ursua, 27, residente iti Barangay San Vicente, Magsingal; Rommel Laureta y Tumalet, 28, residente iti Poblacion East, Pidigan, Abra; Rolando Gallardo Marques, 36, residente iti Pascual Village, Roxas, Isabela; ken Gen Lawrence Ramos y Estabillo, 22, residente iti Barangay Parioc 1st, Candon City gapu iti pannakainbolbarda iti aksidente manipud kadagiti nadakamat a petsa.
Iti immuna nga aksidente a napasamak iti Barangay Pangpangdan, Sto. Domingo, Ilocos Sur idi agarup 11:05 ti rabii ti Septiembre 15, nainbolbar ditoy ti Honda motorcycle a minaneho ni Roman Urban y Ursua, 27, ken ti Yamaha Mio Sporty a minaneho ni Jomar Uberita y Hayag, 27, ken residente iti Barangay Sived, Sto. Domingo.
Mapapati a kimmaut ti Yamaha Mio iti linia ti Honda a puon ti nagdinnungparanda ken nagsagrapan dagiti dua a drayber ken ti back rider kadagiti sugat iti nadumaduma a paset ti bagida.
Naitaray dagiti biktima iti Northside Doctor’s Hospital, Guimod, Bantay, Ilocos Sur ngem naideklarar a dead on arrival ni Urban.
Iti maikadua nga aksidente a napasamak idi agarup 10:20 ti rabii ti Septiembre 16, mapapati a napukaw ni Laureta, maysa a trabahador, ti kontrolna iti manibela a a puon ti naggibaran ti lugan iti akinlaud nga abaga ti kalsada ken nakadungparanna iti poste ti elektrisidad.
Gapu iti napigsa nga impact, nagsagrap ni Laureta kadagiti nakaro a dunor iti ulona ket nupay naitaray iti Ilocos Sur Provincial Hospital, naideklarar nga awanen ti biagna.
Ti dunorna iti ulo ken nadumaduma a paset ti bagina ti naitudo a puon ti nakatayan ni Rolando Gallardo Marques, 36, ken residente iti Pascual Village, Roxas, Isabela idi naaksidente idi parbangon ti Septiembre 16 iti national highway a sakup ti Barangay Rizal, Cabugao, Ilocos Sur.
Segun iti maysa a guardia ti Pira Clinic and Hospital, nakitana a timmaliaw ni Gallardo iti likudanna bayat ti panagtaray ti KTM Duke a motorsiklona ket daytoy ti mapapati a nakagapu iti pannakapukaw ti kontrolna iti manibela a nakaigapuan ti pannakadungparna iti kongkreto nga alad ti Multi Pure Purified Water Refilling Station.
Naitaray ni Gallardo iti Pira Clinic and Hospital ngem awanen ti biagna idi maidanon iti balay-paggagasan.
Kabayatanna, nupay adda nga aruatna a helmet idi naaksidente, mapapati a grabe unay dagiti sugat ni Gen Lawrency Ramos y Estabillo ket saanen a naidanon a sibibiag iti St. Martin De Porres Hospital..
Segun iti maysa a Nelmar Garabiles, 31, awanan asawa, ken residente iti Barangay Paypayad, bayat ti panagdaliasatna iti Darapidap Road, nakitana babaen ti side mirror ti luganna a dinungpar ti biktima ti flower box iti pagkurbaan a paset ti kalsada.#


text:
Panagrukod
Ti panagrukod wenno sukat, ket ti panangikeddeng ti bilbilang kadagiti banag wenno pasamak.[1] Daytoy ti kangrunaan a batayan kadagiti kaaduan a masna a siensia, teknolohia, ekonomia, ken maipapan ti kaaduan a panagsukisok kadaghiti dadduma pay a siensia sosial.
Ti aniaman a panagrukod ket mabalin a maipato babaen ti sumaganad a kriteria dagiti pateg ti meta a panagrukod : agpang ti panagrukod (a mangiraman ti magnitud), dagiti dimension (dagiti unit), ken pagtagtagiammuan. Mangpakabael dagitoy ti panangipada a maaramid ti baetan dagiti nadumaduma a panagrukod ken mangpabassit ti pannakaallilaw. Uray dagiti kaso iti nalawag a maipapan ti kaadu a panagpapada wenno paggiddiatan, ti maipaadu a panagipag-isu babaen ti maipapan ti kaadu a panagrukod ket masansan a kinaykayat tapno makatulong ti panangipada. Kas pagarigan, ti nadumaduma amaris ket mabalin a mapasayaat no maibatay kadagiti kaatiddog ti allon ti lawag wenno (maipapan ti kaadu) dagiti pannakaibaga a kas ti "berde" ken "asul" a kankanayon nga aggigiddiat a maipatarus babaen ti nadumaduma a tattao. Ti siensia ti panagrukod ket tinawtawagan ti metrolohia.
Dagiti nagibasaran[urnosen | urnosen ti taudan]
- ^ Pedhazur, Elazar J.; Schmelkin, Liora Pedhazur (1991). Panagrukod, Daremdem, ken Panagusig: Ti Maysa a Naipagtitipon nga Arngian (1st nga ed.). Hillsdale, NJ: Lawrence Erlbaum Associates. pp. 15–29. ISBN 0-805-81063-3.


text:
1521
Ti tawen 1521 ket kadawyan a tawen a mangrugi iti Martes iti kalendario a Huliano.
Paspasamak[urnosen | urnosen ti taudan]
Enero–Hunio[urnosen | urnosen ti taudan]
- Enero 3 – naekskomunikado ni Martin Luther babaen ni Papa Leon X iti dokumento iti linteg ti Decet Romanum Pontificem.
- Enero 27 – pinasardeng ni Suleiman I ti yaalsa babaen ti nagturay iti Damascus.
- Marso 6 – naduktalan ni Ferdinand Magellan ti Guam.
- Marso 16 – naabot ni Ferdinand Magellan ti Filipinas.
- Abril 7 – simmangpet ni Ferdinand Magellan idiay Cebu.
- Abril 27 – napatay ni Magellan idiay Filipinas, iti Gubat ti Mactan.
Hulio–Disiembre[urnosen | urnosen ti taudan]
- Agosto 29 – ti Belgrade ket tiniliw babaen ti buyot ti Otomano ni Suleiman I.
Naipasngay[urnosen | urnosen ti taudan]
- Agosto 4 – Papa Urbano VII (pimmusay 1590)
- Disiembre 13 – Papa Sixto V (pimmusay 1590)
Pimmusay[urnosen | urnosen ti taudan]
- Abril 27 – Ferdinand Magellan, Portuges nga eksplorador (naipasngay c. 1480)
- Disiembre 1 – Papa Leon X (naipasngay 1475)
Dagiti silpo ti ruar[urnosen | urnosen ti taudan]
Midia a mainaig iti 1521 iti Wikimedia Commons


text:
Ouagadougou
Ti Ouagadougou (/ˌwɑːɡəˈduːɡuː/; Mossi: [ˈwaɡᵊdᵊɡᵊ]) ket ti kapitolio ti Burkina Faso ken ti sentro ti administrasion, kumunikasion, kultura ken ekonomia ti pagilian. Daytoy pay ti kadakkelan a siudad ti pagilian, ken agraman iti populasion iti 1,475,223 (manipud idi 2006).[2] Masansan a maipangyababa ti nagan ti pagilian iti Ouaga. Dagiti agtataeng ket tinawtawagan iti ouagalais.
Dagiti nagibasaran[urnosen | urnosen ti taudan]
- ^ "World Gazetteer". Naiyarkibo manipud iti kasisigud idi 2013-01-11.
- ^ National 2006 census final results Naiyarkibo 2015-07-21 iti Wayback Machine.
Dagiti akinruar a silpo[urnosen | urnosen ti taudan]
Midia a mainaig iti Ouagadougou iti Wikimedia Commons
Pakaammo ti panagbiahe idiay Ouagadougou manipud iti Wikivoyage (iti Ingles)
- Opisial a website ti gobierno ti Ouagadougou (iti Pranses)


text:
Maminsan pay, sinelebraran ti probinsia nga Ilocos Sur ti Kannawidan Ylocos Festival manipud Enero 28 – Pebrero 3, 2010 kas panangrambak iti maika-192 nga anibersario ti pannakaisina ti Ilocos Sur kas naan-anay a probinsia babaen ti bileg ti Royal Decree napetsaan idi Pebrero 2, 1818. Manipud idi 2008, nagbalinen nga agtinawen a parambak ti Kannawidan nga addaan gagem a mangipasagepsep kadagiti Ilokano ti pateg ti pannakapreserba dagiti nabaknang a tawid a kultura, kannawidan ken tradision ken ti pannakaitandudo dagiti produkto iti talon ken agduduma a produkto ti probinsia.
Kas panangipakita iti panagayat iti Namarsua, nairugi ti selebrasion babaen ti nasantuan a misa iti St. Paul Cathedral ket ditoy a nagmaymaysa dagiti opisial ti probinsia, dagiti empleado ti kapitolio ken dagiti umili a nagyaman iti Dios para kadagiti impaayna a parabur. Naisaruno ti maysa a libut wenno prosision a nakaiparangan dagiti amin a patron a santo iti 40 a parokia ti probinsia ken dagiti agduduma a ladawan ni Santa Maria.
Kalpasan ti prosision, naluktan ti Ramen ken Raman Food Festival iti Plaza Salcedo ket libre a nakipangrabii ditoy ti publiko. Iti naladaw a sardam, naipabuya met ti komedia a napauluan, “Biag ni Prinsipe Victor”. Nabayagen nga awan ti naiparang a komedia iti entablado ket maibilangen a matmatay a literatura daytoy. Makaparag-o ngarud ti kaburnok dagiti tattao a nagbuya.
Iti maikadua nga aldaw, naluktan ti Partuat ken Patanor Trade and Agri Fair a nakaiparangan dagiti produkto ti probinsia babaen kadagiti nakipartisipar nga ili ken SMEs karaman ditoyen dagiti One Town One Product (OTOP) ken tradisional a produkto dagiti munisipalidad. Adda pangregalo, ay-ayam, para iti uneg ti balay, naproseso a makmakan, alikamen, ken adda pay mulmula. Malaksid itoy, adda pay 102 nga exhibitors manipud iti 14 a nadumaduma a probinsia iti Luzon.
Napili a Best Dressed Booth ti puesto Sta. catalina, Most Innovative Product ti Buri Divider nga aramid ti Gab’s buricraft ti San Juan ken inyalat ni Marilou Torres ti On the Spot Demo Award para iti buri shopping bag a dineseniona. Iti rekord ti DTI Ilocos Sur, nakaganar ti trade fair iti P7.5 milion iti innem nga aldaw.
Iti benneg ti agrikultura, nagsasalip dagiti nadumaduma a produkto iti talon para iti PINAKA contest a nakaidispleyan dagiti saan a gagangay ti kadakkelna a natnateng, prutas ken lames idinto nga iti benneg ti dingo, binitbit dagiti mannalon dagiti tarakenda a kalding, baka, nuang, manok ken dadduma pay para iti salip ti kinadakkelan ken kinadagsenan.
Saan a nalimitaran ti Kannawidan Ylocos Festival para laeng kadagiti taga-Ilocos Sur no di pay iti sibubukel a Rehion Uno. Babaen ti pannakitinnulong ti Departamento ti Edukasion, naangay dagiti nadumaduma a salip kas iti contemporary, cultural, ken traditional a sala, interpretative ken dance drama, choral, music ensemble, rondalla ken salip iti panagtokar iti lira ken tambor. Ditoy a nagbabalubal dagiti amin nga schools division ti sibubukel a rehion.
Agkakadakkel met a premio ti nayawat kadagiti nangabak iti kinnaaduan iti makan nga empanada, longganisa, balikutsa, tinubong, tupig, bibingka, suman, opia kalamay ken kornik.
(Adda tuloyna)


text:
Kategoria:Antropolohia
Dagiti subkategoria
Daytoy a kategoria ket addaan kadagiti sumaganad a 10 a subkategoria, manipud iti 10 a dagup.
A
- ► Arkeolohia (2 K)
E
- ► Ethnograpia (1 P)
- ► Etnolohia (4 K)
K
- ► Kultural a pakasaritaan (9 K, 3 P)
- ► Kultural nga antropolohia (3 K, 2 P)
L
- ► Lingguistika (13 K, 2 P)
P
- ► Pakasaritaan ti kultura (awan linaon)
S
- ► Sakbay ti pakasaritaan (4 K, 1 P)
- ► Sosial nga antropolohia (1 K)
Pampanid iti kategoria "Antropolohia"
Dagiti sumaganad a 10 a panid ket adda iti daytoy a kategoria, manipud iti 10 a dagup.


text:
Ciudad Juárez
Ti Ciudad Juárez (Panangibalikas nga Espaniol: [sjuˈðað ˈxwaɾes]; Siudad ti Juarez) ket ti kaaduan ti populasion a siudad iti estado ti Mehiko iti Chihuahua.[2] Kadawyan a simple nga ibagbaga dagiti lokal a kas Juárez, ken ammo a kas Paso del Norte (Bessang ti Amianan) aginggana idi 1888,[3] Ti Juárez ket isu ti tugaw ti ili ti Juárez nga agraman iti nakarkulo a populasion iti 1.5 a riwriw a tattao.[4] Ti siudad ket mabirukan iti karayan Rio Grande (Río Bravo del Norte), iti abagatan ti El Paso, Texas, Estados Unidos. No mairaman dagiti kaarrubayan a lugar, dagiti siudad ket mangpormada iti El Paso–Juárez, ti makadua a kadakkelan a dua apagilian a lugar ti metropolitano iti pagbeddengan ti Mehikoo–Estados Unidos (kalpasan ti San Diego–Tijuana), nga addaan iti agtipon a populasion iti sumurok a 2.7 a riwriw a tattao.[5]
Dagiti nagibasaran[urnosen | urnosen ti taudan]
- ^ http://www.cuentame.inegi.org.mx/monografias/informacion/chih/poblacion/default.aspx?tema=me&e=08.
- ^ Chisholm, Hugh, ed. (1911). "Ciudad Juarez". Encyclopædia Britannica. 6 (Maika-11 nga ed.). Pagmalditan ti Unibersidad ti Cambridge. p. 402.
- ^ "History of Ciudad Juárez". El Paso County Historical Society. Naiyarkibo manipud iti kasisigud idi October 9, 2011. Naala idi November 5, 2011.
- ^ Chamberlain, Lisa (Marso 28, 2007). "2 Cities and 4 Bridges Where Commerce Flows". The New York Times. Naala idi Marso 5, 2009.
- ^ "The Borderplex Alliance –". El Paso Regional Economic Development Corporation. 2013. Naala idi Septiembre 22, 2013.
Dagiti akinruar a silpo[urnosen | urnosen ti taudan]
Midia a mainaig iti Ciudad Juárez iti Wikimedia Commons
Pakaammo ti panagbiahe idiay Ciudad Juárez manipud iti Wikivoyage (iti Ingles)


text:
BAGUIO CITY – Naangay ti uppat nga aldaw a National Rizal Youth Leadership Institute training a nakipartisiparan dagiti agtutubo iti intero a pagilian, daytoy ti naammuan manipud ken ni Ilocos Sur Provincial Board Member Jeremias Singson.
Kinuna ti bokal a naselebraran itay Disiembre 13-16 ti maika-50 a tawen nga anibersario ti NRYLI ket inyendorso ti Department of Education a pakipartisiparan dagiti agbasbasa sana innayon a naawis a nagsarita dagiti nalaing nga speakers ken naisayangkat dagiti nadumaduma a pasalip a pakaibilangan ti oratorical contest, essay writing, extemporaneous speech ken dadduma pay nga aktibidad.
“Napintas a programa daytoy ta maaddaan pay dagiti partisipante iti gundaway a makipulapol kadagiti nadumaduma nga agtutubo iti intero a pagilian,” kinuna ni Singson.
Ni Singson ti chairman iti nasao a programa kas agdama a Deputy Supreme Commander ti Knights of Rizal.#


text:
Nagisayangkat iti ambush ti NPA Ilocos Sur
Ni NORTHERN DISPATCH
www.nordis.net
BAGUIO CITY — “Balligi ti insayangkat nga ambush ti Alfredo Cesar Command (ACC) laban kadagiti abusado a tropa ti 81st IBPA idi bigat ti Hulyo 22, 2017. Nagsagaba ti 81st IBPA ti pannakadidigra a nu sadinno ket 10 ti kumpirmado a natay ken 5 ti sugatan, bayat a ti yunit ti ACC ket natalged a nakaadayo manipud iti labanan,” basar iti email ti tagapagsarita ti Alfredo Cesar Command (ACC) – NPA Ilocos Sur a ni Saniata Maglaya.
Segun iti press release, “Ti naisayangkat nga ambush ti ACC ket pannusa iti 81st IBPA nga addaan atiddog a listaan ti pananggulo ken panangbutbuteng iti baseng masa ti NPA ken ti panang-abuso ti umili. Maysa kadagiti dakkel a basol ti 81st IBPA iti mannalon ken umili ti Ilocos ti direkta a pangsalsalaknib na iti mananggundaway nga imperyalista a kumpanya ti tabako a Philip Morris Fortune Tobacco Corporation (PMFTC) no sadinno a maysa platun daytoy ti mabaybayadan a security force ti kumpanya.
Ballaag met laeng daytoy iti 81st IBPA iti awanan-sarday a panagpakat ti tropa na kadagiti pampubliko a lugar kas eskwelaan, brgy. halls, plaza ken kabalbalayan kas inaramid na idiay Brgy. Baybayading sakbay nga inambush ti ACC. Ti panagnaed iti pampubliko a lugar ket nairut nga iparparit ti International Humanitarian Law ken ti Comprehensive Agreement on the Respect for Human Rights and International Humanitarian Law (CARHRIHL) ngem awanan bain ken awan sarday nga ar-aramiden ti 81st IBPA.”
Kinuna ti pablaakda a limmatak pay kas human rights violator ti 81st IBPA idi inallilaw, pinangtaan, binutbuteng ken iligal nga inaresto da ti innem a residente ti Brgy. Baybayading a binaon da a mapan mangbirok iti kuna da a natay a nuang nga asideg iti nakapasamakan ti ambush ngem ti kinapudno na ket taktika da laeng daytoy tapno matengngel da dagiti biktima. # nordis.net


text:
Maikatlo a Gunggona....
GI Joe
Sarita ni NOLI S. DUMLAO
(Parbo a Nagan: Salacnib Guerrero)
0000HRS. Martes. Ti Surat.
"Lt. Placido Labagnoy, Sgt. Dominador Bagayas, reporting for duty, sir!"
"Dika man, Pari Doming, 'ta'ka la mangang-angaw. Sumrekka. Iserram 'ta dalingding 'ti tent ket agsapri."
"Kasla ibuybuyat ti tudo, Pari Placi. Kumanabsiit ti kimat. No 'diay Ilokos a naggapuanta, agpatubo dagiti mannagadu nga uong. Gumanakgak koma itan dagiti madanuman a tukak. Adu ti masilawan."
"Koma, a, ngem addata met iti kabakiran a tao ti anupen. Kasla uong a mannagadu met ket ngata dagiti pakarso ti Abu Sayyaf a sapsapulentayo."
"Ngarud, a. Sal-it a biag, kunkunak pay ket no kuan. An'a 'garud? Isu ti pagrebbengantayo. Sinapataak ti matay ken pumatay".
"Ket?"
"Ket? Masikoranak. Ha'nak met 'garud makaturog. 'Su nga inallatiwka nga isturbuen. Naisturbokan sa nga agpayso?"
"Ha'n met."
"Ha'n met nga? Ket no agkurkuridemdem la nga'd 'ta hasagmon gapu iti napigsa a palayupoy ket sige pay lat' panagsuratmo. O, 'pay naguneg da'ta sennaaymon? 'Sinnot' sursuratam?"
"Lumdaangak ta ha'nak makaawid, Pari Doming. Kanaganan diay anakmot' buniag." "
Kanaganan ni Boyet? 'Ton ano? Sinalbag ta diak pay ket malagipen! Di pay ke' nakaad-adu nga utangkot' 'diay ubingen. Manontot' tawennan?"
"Birthdayna no bigat. Pitonanton. Kuna ni marim, makabasan isu a sursuratak."
"Ket? 'N'a me' 'bagbagam idta surat?"
"Kayatmo a denggen? Basaek ti napigsa."
"Ali man 'garud. 'Wan met lat' maaramid. Sa ket nepnep."
"Denggem: 'Dear Boyet, adu a pannakaupay ti paspasarentayo it'oy a biag. Mapadasamto dagitoy no dumakkelka. Sanguentayo dagiti pannubok a kas paset ken ramen ti biag. Ikarigatantayo a parukmaen ken mangnamnamatayo a malabsantayo amin dagitoy. Ti pannakaupay a marikriknak ita, anak, ket saan a gapu kenka. Liday nga itden ti iliw ti mamagkapsut iti pakinakemko, Kasangaymo ngamin ita. Dakkelkan. Ammok nga alisto pay ti itatayagmo. Nasao dayta kaniak ni nanangmo idi agpatangkami iti telepono itay napan a lawas. Kunana a dumakkelkanto a natayag ken masirib a lalaki. Immalaka kano kaniak. Saan nga umanay dagiti balikas tapno mayebkasko ti pannakkel a manglapunos iti pusok. Subliasublian ti isipko dagiti nagbuyogantayo a nararagsak a laglagip maipanggep kenka...'"
"Hep! Hep! 'Gurayka! Istap! Kasla draman sa ket dayta insuratmo. 'Da met ket insakibotko nga innem a delata a beer. Manglukatak ta uminumta. Nasaysayaat ti agdengngeg iti drama no umin-inumta. O, sige, neks episod!"
"'Pasensiaamon ti kaawaanko ita dita nupay aldaw ti kasangaymo.Diak pagayatan ti agdama a kasasaadko. Maipappapilit laeng ta saan a masurotan dagiti tao ti pudno a pannursuro ti Dios wenno uray pay ni Allah. Kas maysa a soldado, sinapataak ngamin daytoy a panagserbi iti ili. Sapay koma ta dagitoy rigrigat ken sakripisiomi ditoy langlangalang, bakir ken bambantay ket isu ti agpayso. Bareng mapatalged ti kappia iti pagiliantayo. Sagutmi kenka daytoy ken kadagiti padam nga ubbing, Kristiano manwenno Muslim. Tapno iti masanguanan, makapagay-ayam ken makapaglang-aykayonton a siwawayawaya, siraragsak, awanan buteng.'"
"'Nia metten, Pari Placi, naguuneg la ket ti panagibalbalikasmon. Pito pay lat' tawenna 'diay ubing. Maawatanna ngata?"
"Nasirib kano, kuna ni nanangna. 'Nia? 'Tuloyko? Kayatmo a palpasen?"
"S-sige. Hal-it, napanday ti barukongko iti adu a rinnamas... Ngem no surat iti anak... No surat iti anak ti..."
"Ituloyko, kunak?"
"S-sige, ituloymo..."
"'Ammok, ar-aramiden amin ni nanangmo ti amin a kabaelanna tapno agbalin a naragsak ken nakallalagip ti panagkasangaymo. Namnamaek a maaramidna dayta uray no awanak, isu a saluduak. Naimbag ni nanangmo. Imbaklayna ti akem bilang ama ken ina kenka gapu ta adayoak. Daytoy ngamin ti dawdawaten ti sinapataak a pagrebbengan. Ammok a nasayaatka nga ubing. Ar-aramidem dagiti namnamaenmi kenka tapno maipagpannakkeldaka. Ituloymo dayta. Di la mamin-ano, addaakton iti sibayyo tapno agdedennatayon ket mapunnuak dagiiti nagkurangak. Dayta ket bilang tatangmo ken gayyem.
'Iti daytoy a rabii a sursuratek daytoy, ti sibubukel a rikna ken panunotko, addada amin kenka ken ni nanangmo, Dawatko iti Dios a matungpal koma amin a dardarepdep ken planotayo.
'Ipatpategka. Katimbeng wenno nasursurok pay ngem iti biagko. Ammok nga iti naganus a panunotmo, kasta met ti inka marikrikna para kadakami ken ni nanangmo.Taripatuem 'ta bagim. Agan-annadka. Sika ti bassit a lalaki iti pamiliatayo ta awanak. Agtultulnogka ken ipategmo ni nanangmo.
'Espesial nga aldaw kenka daytoy. Saanmon a dildillawen no kasla adda milkat iti surat. Natedtedan.
'No adda dimo maawatan ita ta ubingka pay. Ammok, idulinmonto daytoy tapno subliasubliam a lukiblukiben bayat iti panagurnongmo iti sirib. Maawatannakto.
'Mamatiak a naragsak ken makapnek ti maikapito a kasangaymo. Uray diak makaawid, ikagumaak a sumangpet ti "GI Joe" nga imbilinmo. 'Ton maminsan, addaakton iti sidongyo. ' 'Toy tatam, 1st Lt. Placido Labagnoy, Force Recon 67, Philippine Marines. Zamboanga del Sur.'
"'Ninana, Pari Placi. 'Nak man diay tentna bareng maray-awak, kunak..."
"Naranaam met ngamin nga agsursuratak para ken ni Boyet, Pari. O, apay lidlidlidem 'ta matam? Lumablabbasit. Napulingan?"
"S-Saan, longat... Agindidiammoka pay laeng! I-Innakon, Pari Placi. K-kasla madit' riknak. Ad-adda a dimmagsen ti riknak."
"O, apayen, Pari Doming? Adda pay saggaysata a beer."
"Simmakit ti ulok. Innak man agdiram-os. Wenno agkatuduan, nasisiaat pay."
"Sakbay a lumikudka, mayat met la' 'toy suratko ken ni Boyet?"
"Mayat no mayat ngem d'ik kayat!"
"Pari Doming, riknak ti imbukbukko iti daytoy."
"Isu ngarud a diak kayat! Kas'ka met la agpakpakadan, sal-it! Innak man la maturogen. Maray-awak koma iti kunak ke'..."
O300HRS. Biernes. Mang1ukag Ti Mision.
"Men, adda naawatko nga intelligence report. Idi kalman, adda napasamak nga encounter iti outskirts ti Zamboanga iti baet ti Light Reaction Company dagiti Philippine Army Scout Rangers ken dagiti agliblibas nga Abu Sayyaf. Nagalis daytoy terorista a grupo ket naikagumaan ti dadduma ti naglibas nupay adu ti narsing kadakuada. We have a standing order from higher ups. We are ordered to intercept and engage the fleeing remnants of the Abu Sayyaf. Kitaenyo ti mapa. Addatayo ditoy. Ti terorista a grupo ket mapattapatta a magnada ditoy, iti asideg ti posisiontayo."
"Capt. Francisco Abundo, sir.."
"Yes, Lt. Placido Labagnoy?"
"Amangan no panggepda ti makiragup kadagiti kakaduada a nagpaing kadagiti grupo ti isla ti Sakul, sir. Adda napepegges nga speedboat dagitoy. No kasta ngarud, dagiti agliblibas nga Abu Sayyaf, baybay ti turongenda"
"Precisely, Lieutenant. Isu a datayo a dagus ti nairadio kadatayo. We have a mission to carry out."
"Captain, sir..."
"Yes, Sgt. Dominador Bagayas?"
"Masapul a maintercepttayo dagiti agliblibas a grupo ti Abu Sayyaf sakbay a makagtengda iti igid ti baybay. Is that right, sir?"
"Intercept and engage them in combat, that's correct. Daytoy posisiontayo ti kaasitgan a military group iti pagdalananda nga agpabaybay. No mapalusposantayo ida, dumakkel ken pumigsa manen ti puersada ta mairagupda kadagiti adda speedboatna nga aglemlemmeng kadagiti isla ti Sakul. Adda air surveillance along the coast ofZamboanga Peninsula, ngem ammotayo met nga adu ti paset daytoy a nabato ken nabakir a mabalin a paglemmenganda. If they reach the shore, they might succeed to escape."
"So, adda ti initiative kadatayo, Capt. Abundo, sir?"
"Precisely, Lt. Labagnoy. Nalawag ti order kadatayo. Masapul a malapdan a rnakagtengda iti igid ti baybay. Namnamaek, you and the men under you ket nakasaganan inton 0400 hours. We are tasked to carry out 'Operation Spiderweb.' That's all. Ammoyon ti isagsaganaanyo. Dismissed!"
0600HRS. Biernes. Mangyaw-awan Nga Angep.
"Naangep ti agsapa, Pari Doming."
"Wen ngarud, Pari Placi. Daydi bayakabakna idi rabii ti nangpaltuad iti napuskol nga angep. Kasla mabain a sumirip ti init."
"Agdua nga oras a magmagnatayon. Alas kuatro itay agrubuattayo, alas sais itan.Nalawag koman."
"Tallo wenno uppat nga agpa, diakon makita ti sanguanak ken dua a sikigak, Padre Placi. Aniat makunam, arrapak kadi?"
"Saan, pari. Agpapadatayo. Talaga a napuskol ti kasaurna."
"Kasanon no nasigsiglat ti kita dagita sal-it nga Abu Sayyaf. Di pay ket pagpraktisandatayon?"
"Agpapadatayo ti kita, pari. Tiempo ti makagapu. Sa'nmo nga ibagbaga a nalaingda."
"Saanta ngarud unay nga agin-innaddayo. Agkinnoberta."
"No awanak 'ta sikigam, addaak iti liklikudam. Makitam pay met la 'ta sarsarunuem?"
"Makitak. Shhh! Denggem..."
"Kasla boses ni Reinario. Adayo timek ti loko. Naisiasin sa!"
"Denggem agdekdeclamation ti loko!"
"Siak ti bandera ti Republika ti Pilipinas, naipasngay nga addaan init ken bituen; nagbuniag iti dara ken lua. Nagbiag iti tured ken ayat. Siak ti mangiwagayway iti bilegyo, tanda ti wayawaya ken talna dagiti pampanunotyo. Saanak nga aglablabes iti kayatmo a pamay-an kaniak, agsipud ta agpannurayak iti pammatim 'ta bagim. Tapno matungpal ti namnama a kayatmo a maragpat, maaddaanka koma iti pigsa ti pakinakem nga ibaklay dagitoy. Siak dagiti darepdep 'di kalman, ti anep ti agdama ken namnama inton bigat. Agbibiagak nga addaan iti agbaliwbaliw a pitik ti puso; sibibiag a rikna ken ambision, liday ken ragsak. Ammok ti saplit dagiti gubat ken talingenngen ti kappia. Ti bain ti pannakaabak ken sam-it ti .balligi... Ayanyon? Hoy!Agseniaskayo!"
"Naisiasi nga agpayso ni Aryong! Umad-adayo ti bosesna!"
"Sultipak. Allingagem no umas-asideg ti timekna. Tuuwiiiiit!"
"Isalanak ti angin iti pantok ti palo kadagiti balligi kadagiti kanito nga agari ti natan-ok a ragsak ken talna iti pagilian. Agsuekak iti kagudua no ti ilik ket agpasaklot ken liday. No dakayo a kaputotak ken ilik ket sibibiag, sibibiagak. Siak ti kararuayo. Sadino man ti papananyo, isu met ti papanak. Agingga a siwawagaywayak iti ngatuenyo, makitadak a maysa a narangrang a lawag dagiti maris. Ti asul ket natibker a pammati iti hustisia. Ti nalabaga ket kinatured ken pigsa ti pakinakem. Ti puraw ket kinadarisay ti kinatao. Ipalagip kadakayo ti initko a rubrobanyo ti apuy a silaw ti wayawaya. Dagiti bituenko ti bandosyo iti panagkaykaysa. Mapasamak dagitoy iti bendision ti Dios... Hoy! Ayanyon? Agpadlawkayo!"
"Kanayonem ti agpaswit, Pari Placi. Umas-asideg ti timekna."
"Tu-tuuuwiiiiiit! Tu-tu-tuuuuuwiiiit!"
"Makakatawaak ta kasla nag-flag ceremony iti panagpadlawna."
"Dika kad' ngamin met madanagan no maisinaka iti bunggoy? Umas-asideg met laeng ti timekna. Kasla maipalpalapayag kaniak a katkatungtongnan ti lead scout."
"Kasanon no naisiasika? Maymaysam a nakaengkuentro dagiti Abu Sayyaf. Aniat' aramidem?"
"Tablatabla. Mangikuyogak ti kaduak a sumaklang iti impierno!"
1200HRS. Biernes. Tuladento Pay Laeng Dagiti Sumarsaruno?
"Huu! Kunak no di aglawag itayen, Pari Doming"
"Napipia ta nangwaknit met la ti law-ang, Pari Placi."
"Nasurok a kaguduat' aldawtayon a magmagna. Uray no natennebtayo iti training, madlaw latta met ti anal-altayo. 'Di bumurong a mabisin ken nabannogtayo aminen."
"Agasem met 'ta sinursurottayo a nagalis a desdes. Tannawagam 'ta naggapuantayo ket makitam ti kangato ti kinalkalipkiptayo a bantay".
]"'Diay papanantayo ti tantannawagak. Makitakon ti baybay. Napintas. Awan dumana kadagiti baybay diay Ilokos. Natalinaay. Kasla awan dakes a mapaspasamak."
"Tao la' ti mulengleng, pari. Awan pakaibiangan ti ngayed ti nakaparsuaan. Nupay kasta, tao manen ti agpanggep a mangperdi kadagitoy."
"Ay, wen, gayam... 'diay suratmo ken ni Boyet, naibusonmon?"
"Wen, ngem diay dawdawatenna a regalok kenkuana, pinagatangko pay laeng."
"N'at kayatna a regalo?" "
GI Joe kano."
"Salbag a biag! Am-ambisionenna met ti agsoldado?"
"Wen, a, ngata. Tatangna, idolna. Saan kadi?"
"No siak ti sika, bagbagaak a saan. Makitam met ti rigattayo. An'a, maysa manen nga ubing a panunot a mamuli iti kinatan-ok? Maysa manen a simotsimot nga agsebba iti apuy? Apay koma a saan nga inheniero wenno arkitekto wenno musiko wenno pintor? Uray padi no isu! Saan la ket a soldado!"
"Magawidam kad' ti pagirayan ti kapanunotan ti tunggal tao? Uray anakko, saankonto a gamden a pakibiangan dayta. Agpanunotka, barok, kunakto laeng kenkuana ngem no isut' kaikarianna, saanko a subaen."
"Malagipko ti surat kaniak ti maysa a kinaeskuelaak a doktor itan. No agranakami nga agbakasion, agin-inumkami nga agmalmalem. Nadekketkami nga aggayyem. Kaskam' la agkabsat. Ammom, likliklikanmi a dakamaten ti propesion ken maipanggep kadagiti propesionmi no agdendennakami. Dayta ti tulagmi. Tapno saan a maperdi ti ragsakmi iti panagkitami."
"Apay met?"
"Kuna ngamin ti maysa a suratna idi kua: 'Nagkaubinganta, nagkaeskuelaanta. Nagkuykuyogta a nangbalabala kadagiti arapaap iti rabaw ti nuang. Kasla diak mamati ta idi kua, nasingsingpetka ket nasutsutilak. Ammom kadi a ti nakaipadpadanta a gasat ket kasla aginnaddayon a desdes a saanen nga agsabat? Nupay kasta, ipatpategka latta a kas kabsat. Ammom kadi a nagadalak a mangsalbar ti biag, idinto a nagadalka a pumatay.' Nasaktanak iti dayta a kanito a mabasak ti surat, siempre. Ngem nasinunuok a pudno ti imbagana."
1400HRS. Biernes. Mataraken Dagiti Tured Ti Pakinakem.
"Daytoy ti riplek. Adu ti kaas-aspingna. Ngem kukuak daytoy. Ti riplek, maysa a nadekket a gayyem para kaniak. Isu ti biagko. Masapul a sanayek a kas iti panangbinorko iti bagik. No awanak, awan mamaay ti riplek. Masapul a kalbitek daytoy a sitatanang. Masapul a nalalaingak a pumaltog ngem 'diay kabusor nga agpanggep a manggudas kaniak. Puntiriaek sakbay a puntiriaennak. Masapul.
"Siak ken ti riplek, ammomi no ania ti nasisita iti gubat. Saan a ti kaadu ti kanalbuong. Saan a ti paratupot iti kada kalbit ti gatilio. Saan a ti kaadu ti maparnuay nga asuk. Ammomi a ti napatpateg ket no matamaam ti puntiriam. Aramidenmi dayta.
"Adda biag ti riplek a kas kaniak. Agsipud ta isu ti biagko, ibilangko ngarud a kabsat. Ammuek dagiti pagpigsaan ken pagkapsutanna. Kabisaduek dagiti pasetna. Uray sikikidemak, masangalko dagiti partena. Nangruna unay, ammok ti turong ken sirigna. Taripatuek ngarud tapno saan a perdien ti dakes a panawen. Dalusak ken penkek a patinayon a sisasagana. Kas kaniak a nadalus ken patinayon a nakasagana iti amin a gundaway."Iti saklang ti Dios ikarik daytoy a sapata. Siak ken ti riplek ti saluad ti ilik. Dakami ti pagtamedan dagiti kabusor. Kasta met a mangikanawa iti bukodko a biag."
"Pari Doming.. Pari Doming.."
"Apay, Pari Placi?"
"Ha'nka a makatagari. Ar-arasaasanka la ngaruden, nagpigsa met 'ta bosesmo!"
"Pay'ya? Dengdenggek ni Reinario ket..."
"Kunak no ha'nmo a mangmangngeg. Isu, ni Aryong ti kunak... Kasla aglulualo manen. Saan ngata a maburburyongen ti loko? Di ngata maam-amak pay laeng iti daytay pannakaiyaw-awanna itay naangep pay?"
"Saan, Pari Doming. Impatarusna iti Iloko a 'Rifleman's Creed' diay iresrecitena. Pappapigsaenna ti pakinakemna. Ti makunak, no mairupaktayo, isu ti maysa kadagiti makalasat."
1500HRS. Biernes. Maugedan Uray Pungto Ti Dalan.
"Men, nawatiwat ti napagnatayo. We were not able to find the fleeing Abu Sayyaf. Manipud iti radio, our air recoinnaissance reported that they lost track of the enemy. Awan metten ti air cover a maitedda kadatayo agsipud ta rumiet ti samek ti kabakiran, It is a sad thing we cannot use our vehicles. We have to go on foot in this goddamn wilderness. Masapul a magmagnatayo latta uray nabannogtayon. We have to maintain our mobility Asidegen ti sumipnget."
"Captain Abundo, sir..."
"Yes, Lt. Labagnoy?"
"Ania ti makunayo iti posisiontayo as against the position of the fleeing Abu Sayyaf? Adda kadi advantagetayo, sir?"
"Oh, yes, there is. If we consider a naggapuda idiay Sipadan. Datayo ti napusgan a mangintercept kadakuada gapu iti locationtayo, saan kadi?"
"Capt. Abundo, sir..."
"Yes, Sgt. Bagayas?"
"Pattapattatayo, Kapitan, a pangpanggependa ti agturong iti igid ti baybay tapno makaluganda kadagiti speedboat a pagur-urayan dagiti kakaduada tapno makalibasda. Kasano no agkulmegda iti puseg ti kabakiran?"
"Yes, that has come across my mind. Dayta ti pangatiwanda kadatayo. Kabisadoda ti terrain. Mabalin nga adda ammoda a paglemmengan a kas koma dagiti kueba. We have to be always moving at all times. Sarakentayo ida."
"Saan ngata a nabingaybingay ita ti ti grupoda, sir?"
"That's possible. Daytoy, kitaenyo ti mapa. We assume, agingga iti daytoy a coordinate ti nadanonda iti panaglibasda. Masapul a mangpormatayo iti perimeter interception right above this line nearer the shore."
"Saan kadi pay a nawanawanan dagiti helicopter dagita nga speedboat, sir? Dagiti lugantayo iti baybay, awan pay nasalawda?"
"Awan. Ti adatna, mabalinda pay ti manglimlimo a kas ordinario a mangngalap. Maysa pay nga advantageda, they know every hidden nook, every island cove a mabalinda a paglemmengan. Ad-adda a kabisadoda ti terrain ngem datayo."
"How do we implement the perimeter interception, Captain?"
"We group ourselves into three teams. Kas makitayo iti mapa, adda tallo a mountain passes a mabalinda a pagnaan. Maysa kadagitoy ket agdalan iti mismo a posisiontayo. Lt. Rambulos, you and your team will stay here, understand?
"Sir, yes, sir!"
"I and my team, agpakanawankami. Adda seashore community ditoy a madalananda. Sakbay a makadanonda iti daytoy a coordinate, we have to get them. Amangan no nayonanda pay dagiti hostageda kadagiti inosente a sibilian nga agindeg ditoy. Me and my men will take care of this coordinate. Lt. Labagnoy, Sgt. Bagayas..."
"Ti maudi a grupo ket agpakanigid, sir. Dita ti turongmi ken ni Pari Doming."
"Precisely. Naliklikaw ti agpakanigid. Ad-adayo iti igid ti baybay. But if you put yourselves into their shoes, no panunotenyo ti pampanunotenda, mabalin a daytoy makanigid ti pagnaanda. Apay? Air recoinaissance and air cover is virtually impossible here gapu iti rumiet a kabakiran. It is harder to spot them here aglalo no kunatayon a kasda la musang. Napigpigsa dagiti armastayo ken ad-adutayo ngem nalalaingda nga aglemmeng. Consider what they are thinking. If I am undermanned and under-armed and I want to engage the enemy in a hand to hand combat, agpakanigidak. Dayta ket no siak koma ti liderda."
"Adun ti naglasatanmi nga enkuentro a kakasta, Kapitan. 'Nia Pari Doming?"
"No musangda, adobuek ida!"
"Alright, men. Good luck. Get moving! Mov' it! Mov' it!
1700HRS. Biernes.
"Pung! Naalakan!"
"Mano nga orasen sipud 'tay nagsisinatayo, Pari Placi?"
"Agduan san, Pari Doming."
"Imbaag sa met dagiti sinalbag nga Abu Sayyaf dagiti ipusdan. Awanda met a masalawtayo."
"Adda la dagidiay iti asidegtayo, Pari Doming. Saanka unay nga agtaltalek. Naranggas dagiti kabusor. Awan sansantuenda a linteg. Saanda a makonsensia a pumatay. Iramanda uray sibilian. Diak kayat a masorpresatayo iti linilib-at."
]
"Bagaak dagiti taota nga agalertoda."
"Ibagam a saan unay nga umad-adayo kaniak ni Aryong. Awitna ti radio ket no kas pagarigan laeng, masapul ti madagdagus a yaawagtayo."
"Aryong! Aryong! Sa'nmo nga ad-adaywan unay ni Tinyente! 'Ta radio 'di mamin-ano a masapul!"
"Shhh... Saanka a makatagari, Pari Doming! Makitkitam kadi ti makitak? I)aydiay man, ne. Ti panagkunam ania daydiay?"
"Sal-it ti kasasal-itan, Pari Placi! Nagukisan ti durian!"
"Agsiputkayo! Silence! Amangan no addada laeng iti asideg. Pari Doming, ania, nabayagen wenno nabiit pay a nanganan? "
Bagas ti sal-it, Pari! Nabiit pay. Kasla kaibelbelleng!"
"Tinyente, agdardaras nga umasideg ni Asunsion!"
"Saanmo unay a pigpigsaan 'ta saom, Aryong! Apay Johny?"
"Adda nakitami iti aglawlaw, sir. Sabut ti niog a kasla sinukilda ti lasagna! Adda pay nakita ni Padios a nagukisan ti kendi."
"Sal-at ta ditoy makanigid nga agpayso ti dinalanda, Pari Placi! Ket addada laeng iti asidegtayo! Ngem nagmulenglengdan no nangiwarangda kadagiti pakatuntonan kadakuada?"
"Men! Be ready and alert! Saan a dagiti Abu Sayyaf ti nangaramid iti dayta, Pari Doming. Mabalin nga adda hostage a nakapanunot iti dayta. Pasimple, nangibati iti pagilasinan tapno matuntontayo ida!
"Yaman pay, Apo, ta napanunotda dayta! Agsaganakayo, kakadua!
1530HRS. Biernes. Ti Asug Dagiti Maidasay.
"Manoda, Pari Doming?"
"Sangapulo, Pari Placi. Pito dagiti armado ket kasla tallo dagiti hostage. No awan la dagiti baludda nga ikankanawatayo, kaslatay' la koma agpaltog ti kurarapnit."
"Pagsaganaem dagiti taota, Pari Doming. Itudom kadagiti kakaduata ti location dagiti objective. Iseniasmo ti panaggigiddantayo a dumarup."
Wen, pari. Lima, agpakanawan. Siak ken ti uppat, agpakanigid. Dakayon ti mabati ditoy, Pari Placi. Aryong 'ta radio, masapul ni Tinyente. Seniasam dagidiay tallo a kaduayo ta agasintarda. Kasano, tinyente? Agpakanigidkami."
"Move, sargeant.. Mov'it! Corporal! 'Mo 'ta radio! Awagantayo da Kapitan Abundo. Nasalawtayon dagiti sapsapulentayo."
Rat-ta-ta-tat-taaat! Rat-ta-ta-tat-taaat! Rat-ta-ta-tat-taaatt Rat-ta-ta-tat-taaat! Rat-tatataaat!
"A-ania daydiay? Kunak nga urayenda ti seniasko! Sinalbag!
"Iti makanigid, sir! Ti grupo ni Sarhento Doming!"
"Apurado ti sinalbag a Doming!"
Rat-ta-ta-tat-taaat! Rat-ta-ta -tat-taaat! Rat-ta-ta-tat-taaat! Rat-ta-ta-tat-taaat! Rat-tatataaat!
"Pari Placi! Animaaaal! Nagbingaybingay dagiti sinal-iiiit! Uppat a grupodaaaa! Datayo ti napalikawkawaaaan! Tira, kakaduaaaa! Um!"
Rat-ta-ta-tat-taaat! Rat-ta-ta-tat-taaat! Rat-ta-ta-tat-ta aat! Rat-ta-ta-tat-taaat! Rat-tatataaat!
"Fire, men! Aglingedka, Aryong! Targetenda 'ta radio, loko! Ditoyka asidegko!"
"Tinyente! Iti ngatuentayo! Aduda! Saan la a sangsangapulo! Pordios! Linakubdatayo!"
"Kumlebka, kunak! Usarem, a, 'ta paltogmo! Um!"
Rat-ta-ta-tat-taaat! Rat-ta-ta-tat-taaat! Rat-ta-ta-tat-taaat! Rat-ta-ta-tat-taaat! Rat-tatataaat!
"Ugh!"
"Diyos p'apo! Natiruan ni Tinyente! Sarhento Domiiiing! Ditoooooy!"
"Animalkayooo! Daytoy ti rumbeng kadakayooo! Um!"
Rat-ta-ta-tat-taaat! Rat-ta-ta-tat-taaat! Rat-ta-ta-tat-taaat! Rat-ta-ta-tat-taaat! Rat-tatataaat!
"Sarhento Doming! Dar'sem! Agsalungayngayen ni Tinyente!"
"Sakruyem 'ta ulona, Aryong! Italmegmo 'ta sugatna!"
"Insalbarnak ni Tinyente, Sarhento. Saan la a ti radio ti ikankanawana. Siak ti ilalaenna! Delikado ti sugatna! Kasano itan? Imposible ti airlift ditoy!"
"Sal-it ta iti ngatuen ti rusokna ti napuntaan! Kumpari, dika agkidem! Saanka a maturog kunak! Agriingka kunakto manen!"
"Sarhento! Sarhento! Awanen ti agpappaputok a kabusor. Napadsoda aminen!"
"Ipanguluam ti cleaning up, Padios! Asikasuek ti kumparik."
"Kunak no dimo ammo ti aglua, Sarhento."
"Sinalbagka, Padios! Mov'it!"
"P-Pari D-Doming..."
"Addaak ditoy, Pari Placi... Saanka a baybay-an.. Sinal-it! Tulagta a pasapasenta amin a kabusor! Masapul nga agbiagka! Ikarigatam ti agtalinaed a siririing!"
"P-Pari D-Doming... D-Daytoy san ti ngudo ti..."
"Kasasal-itan ti sal-it! Saanka a kusit, Tinyente! Kasanon ni Boyet?"
"N-Ni B-Boyet... T-ti t-ti t-ti GI Joe a bilinna.. I-Inkanto itulod, pari, wen?"
"Saan ta sikanto ti mangyawid. Maragsakanto ni Boyet no makitanaka... P-Pari? P-Pari P-Placi? T-Tinyente? Pariiiiiiiii!"
1200HRS. Domingo. Libingan Ng Mga Bayani.
"'Teeeeeeen 'Huutt!"
"Ti bandera ti Republika ti Filipinas, Misis.."
"Placido... Placido... Kasanokamin iti anakmo?"
"Sumardengkan nga agsangit, Boyet. Saan a kayat ni tatangmo a makitanaka a malmalday."
"Ninong Doming,.awanen ni tatang."
"S-Saan a matay dagiti bannuar, Boyet. Agtalinaedda a sibibiag kadagiti lagip. Punasem 'ta luamon, wen? Kuna ni tatangmo a sika ti bassit a lalaki iti pamiliayo, saan kadi?"
"W-Wen, ninong, iturturedko..."
"Ay, wen, binasam met la' daydi surat ni tatangmo idi kanaganam?"
"Saanko unay a maawatan... Ngem indulinko. Basaekto manen. Mamin-adu."
"'Diay ay-ayammo a GI Joe, nagustuam met laeng?"
"Saanko nga ay-ayamen. Yabaykonto iti medalia ni tatangko."
"Agadalka a nalaing. Dayta ti kayat ni tatangmo nga aramiden. Ania, aya, ti kayatmonto nga adalen no dumakkelka?"
"Agsoldadoakto, Ninong Doming." ###


text:
Ay, agballaakon!
December 5, 2007 2 Comments
Ay, agballaakon! Pwe! Inyikkisko.
Kinudkodko ti teltelko ken ti padingpadingko. Inyamlidko ti bukot ti dakulapko ditoy agongko nga agkalkaling-etan. Nagtabbugaak. Nagngirsiak.
Nagsagawisewak a nagtugaw.
Pimgaak dagiti kaeskuelaak. Adda pay limmagto sana dinanog ti tugawna. Nagkaribusoda. Adda pay timmaray a nangtapis kaniak. Binatodak ti nakunes a papel.
Nagimasen, yos!
Dayta a ti panablaag. Adda pay aksionna. Tira!
Ikkam!
Nakamulagat. Nakanganga. Nakasammaked ni Ma’am Ada iti lamesaanna. Nakakukot dagiti ramayna a nakasipit ti chalk. Narumeksan daydiay chalk!
Ayna, ket no dinawatna ketdin nga ikkak kano ti poetic verse ti inaldaw-aldaw a panagbiagko. Tinirakon a.
No apay ketdi a nalagipko pay la’ng ni Mama?
Itattay bigat. Sakbay nga agmulumogak ta naladawak a nakariing, nakitak ketdin a nakaammal iti daydiay rungrongna a la campana. Kinudkodna ti teltelna. Nagtanabutob. Tinaliawna ni Papa a nakasaklot ti dakulapna. Mulmulenglenganna ti asuk ti kape.
Ay, biag!Agballaakon! Kunana. Kiniraosna diay pagbagasan. Nagtanabutob ket nagbuwabo ti rungrong a nakaammal iti ngiwatna.
Anak ti sal-it kunam. Ni Papa. Pinuyutanna ti asuk ti kapena. Pinidutna ti tasa sana sinimsiman ti kape. Nalabnaw sa ta agwingiwing met.
Hoy! Mr. Lorenzana, saan a komedia ti kunak. Ikkam ti poetic verse ti inaldaw-aldaw a panagbiag. Nairidis. Ni Ma’am Ada.
Kinusilapannak.
Kinusilapak met.
Nagdumogak. Rinituokko dagiti ramayko. Nagulimek dagiti kaklasek. Nagikur-itda ngata ti uray ania ditan.
No ammom la koma! Inriaw ti unegko. Nagkiraos pay ti boksitko. Naapges.
Kape laeng a naamnaw ti naipaunegko itattay. Kasano ket dayamudom a dayamudom ni Mama. Agpapaigid pay ketdin dagiti addik nga agi-innagaw ti pandesal a tedda pay laeng idi kalman. Adda koma a ti maigatangmi iti bagas idi sumipnget ken noodles a pamigatmi no saan nga immay dagidiay tagakoop a nagsitdown ditoy balay.
Sitdown kunada iti panagsingir kadagiti madi a makabayad iti linawas a tinnag iti Microfinance Program ti koopmi. Immutang ni Mama ti bassit a puonanna iti panaglakona iti natnateng. Adda met bassit idi damo. Saan met a mapalya nga agbayad iti linawas. Nauyos a nain-inut ti puonan. Maymaysa met ngamin ti bolsa ti negosio ken iti inaldaw a pagbiagmi.
Masapul met ngamin a bayadan ni Mama ti hulogna ta no saan apanda met singiren ni Ante Mameng a co-makerna. Dakesen. Awan met kanendan.
Itedkon lakay. Tapno talkendakto manen. Inpakaasi ni Mama ken ni Papa.
Asinno met kadakayo ti makaited ti sabali pay a ‘verse’? Ni Ma’am manen.
Awanen ti arimekmek. Amin ket adda basbasaenna. Mulmulagatan kunak, ngata? Ammok pay no agbasbasa dagitoy a kaeskuelaak. Ti ammok, agkiraosen ti tianko.
Riiinnng!
Hay, nalpas met laengen daytoy tuokko nga agdengngeg koma manen ti slang nga ingles. Ugalien ngamin ni Ma’am Ada ti agbasa ti poetic verses manipud kadagiti librona nga old english.
Pinidot ni Ma’am dagiti librona nga aglabbagan dagiti pinanidna ngatan ti kadaanna. Nagwagteng sa sipapardas a nagturong ti ruangan. Tinaliawko. Nagdadagsen ti danapeg. Kasla matukkol dagiti takon ti sapatosna. Ginatangna ngata kadagiti ukuay-ukay. Ditoy ayanmi, nagadu ti ukay-ukay. Relief goods a mailako. Ngem, ania ngarud? Napintas pay met. Nalaka pay. Di la ammo a no natayen ti nagarruat idi wenno aggudgod pay ketdin. Imported from Hongkong.
Bannawag la koman ti libromi. Nagadu met ket ti nalalaing a mannaniw nga Ilokano.
Ayoska, Bok! Naikatos kaniak.
Sikatka ken Ma’am tatta. ‘Gasem, dayta ‘Ay, agballaakon!’ a linia. ‘Gimas daydiay a tira, pare! He, he, he!
Pimgaak manen dagiti kaeskuelaak.
No apay ketdi a no kastoy a mabisinak ket agwerret met ti utekko?
Malagipko. Ta malagipko latta manen ‘tay mistrak ti History.
Ay, madi. Araling Panlipunan gayam.
Sinu-sino ang mga bundok sa Pilipinas? Kunana ketdin.
Ania pay? E, di sina Apo, si Pulag, si Makiling at si Arayat. Sinungbatak.
Adda pay Ma’am. Si Kanlaon, si Bulosan at si Sablan. Innayonko pay.
Nagmalangaak. Apay ngay nga adda Sablan? A, uray bantay met. Didiay laeng baba ti Baguio. Di bantay met. Inrupir ti unegko.
Apay nga inaramidmo met a tattaon barok? Ni Mistra Miling.
No sinu-sino kunam met Ma’am. Dagiti kaeskuelaak.
Wen, aya. Kunak. Nakudkodko laengen ti ulok.
Nakammet met ni Ma’am Miling ti buokna sana inngato ti matnagen nga anteohosna.
E, ‘yong mga anyong lupa? Maliban sa bundok. Ni Mistra manen.
Ma’am, tiyanak, ansisit ken kaibaan. Naipilosopon a sungbat.
Kinitak ni Ma’am Miling. Nagkusilap. Nagkanuskos. Inngatona manen ti anteohosna.
Apay ket ngamin a masapul pay laeng a masalusod dagiti banbantay? Dagita nga anyong lupa? Nagadu a mabalin a masursuro. Addaka dita nga tugot ni Angalo. Sadino a lugar ti ayan dagita a tugtugot? Ti Tirad Pass a nakatayan ni Heneral Gorio.
Ibagana la koman nga: Ubbing inton dumakkel kayo ket mailumlom kayo met iti utang.
Aysus! Nagmayat ket koman. Pudno a daytoy. Daytoy a ti pudno.
Ti nakaay-ayat. Sipapannakel ni Ma’am Miling a mangibaga a kastila kano ti puonna. Kesyo kastila daydi apong ni apongna. Maysa kano a nakigubat idiay Sto. Domingo. Idi mamasaker dagiti Ilokano a mangirupir ti kalinteganda nga agiinom ken uminom iti basi.
Kunak man no dagiti kastila nga inpurwak ditoy ti Espania ket dagiti butangero. Dagiti problemada idiay lugarda. Ditoy arida. Didiay rugitda. Adda pay dagiti nagrarayod ti butillogda a nagpadi. Nabasak laeng dagitoy iti Noli. Ti libro a dimi pulos binasa didiay subjectmi a Literature.
Ay, karamba! Batya! Palanggana! Punin! Intan!
Ammona ngata? Isaludsod ti unegko no kasta nga irugina manen nga iyablat ti sarita ti kaputotanna.
Hay, biag. Makapaballa a talaga. No kastoy laeng ti mapanpanunotko. Ipandak la ketdi idiay mental! Bisinkon sa met daytoyen?
Bisin? Kunak?
Kultap pay laeng gayam daytoy buokko. Baak man no kultap. Awan pay igatangko ti lolipapen. Apay ket a pakasuronanda pay met ti buok? Nagatiddog ti buok ni Axel Rose, sikat met. Ni Bon Jovi, ni Einstein, ni Beethoven, ni Jesus. Sikatda met. Siak. Kultapanda.
Awan ngarud ti pagpapukisko! Uray saanak a makapasan no pati pukisko pakibiangandan.
Cheating, class, lessens your personality. Honesty, still, is the best policy. Ingurruod ni Sir Goring. Gregorio Talonghari. Saan nga Ilokano.
Ne! Values Education met gayamen daytoy subjectmin. Nakaturogak? Naulawak? Natalimudawak? Ti bisinkon?
Ha! Makabsog koma ti personality. Ti honesty. Ti Values. Arrb! Agtikrabak koman.
Saanak met nga artista tapno importante ta personality. Saanak met a congressman tapno ammok ta policy. Ne, agurayka. Saan aya nga teachers dagiti agserbi iti eleksion? Nalinis koma a ti eleksion ta ditoy skul, maiparit, bawal ti agcheat. Shit!
Diay naabak a kandidato, kunana: Sinaurdak!
Apay a saan a nakita da sir? No agsaur ti politiko, adda ngarud honesty?
Mabisinakon! Rumuarakon! Baam ditan ta values. Alas dosen.
Adda ngata misa? Adda koma a ta apanak agkomunion. Mabisinakon.
Ne, mabalin sa ketdi aya ti agipulong ken Apo Hesus. Ni Santa. Maria. Ni pay San Camilo a taklen dagiti marigrigat a kas kaniak. Dagiti masakit.
Aysus! Ikidemkon! Saan aya a nailansa ni Apo Hesus a silalamo-lamo? Adda metten tapisna a balitok. Ti korona a siit, balitok? Sobransan apo ti bisinko. Ni Santa Maria. Di met nanumo nga asawa ni Apo Kusep? Nagsileng metten dagita badona.
Awanen! Saanen a pudno dagiti makitak. Sobran ti bisinko.
Isuratkon san ken presidente daytoy bisinko. Ditoy Amianan apo, adda pay laeng mabisbisinan. Manmano laeng ti mangabak ti jueteng uray mamintallo ti bola ti agmalem. Mabasana ngata? Nagadu met ti nakabitin kaniana.
Isuratkon sa met ditoy pader ti bisinko. Sobran ti buis! Hustisia para ken Beth! Your future is in your hands. Bigas, di bala! Aso lang ang umiihi dito.
Napnon ti pader. Awanen ti pagsuratan.
Agurayka. Mabisbisinakon.
Ngem…Sal-it ketdi! Agbekkelakon!
Umisboak pay. Aaaah! Hu! Dayo, dayo!


text:
Haytek!
NO dadduma, gapu ta awan printer-tayo, y- screenshot-tayo lattan ti dokumento a nakalukat iti smartphone wenno laptop. Kadagiti daan a laptop wenno kompiuter, mabalin nga aramiden daytoy babaen ti PrintScreen iti keyboard. Ngem saan nga amin a keyboard addaan iti daytoy a feature.
Naimbag ta adda Snipping Tool ti Windows. I-type laeng ti Snipping Tool iti search bar (dayta addaan iti ladawan ti magnifying glass) ti Windows ket agparang daytoy. Adda uppat a wagas ti panangusar iti daytoy nga app. No i-click-yo ti “Mode” makita dagiti sumaganad:
“Free-form Snip” – mabalin ti ania man a sukog agbatay iti kayatyo a y-screenshot.
“Rectangular Snip” – daytoy ti default setting ti Snipping tool. Rektanggulo ti sukog ti maala nga screenshot.
“Window Snip” – pilien daytoy no kayatyo a ma-screenshot ti sibubukel a window wenno ania man a dokumento a nakaparang iti screen-yo.
“Full-screen snip” – Sibubukel nga screen met ti alaen daytoy nga option.
Adda pay “Delay” feature ti Snipping Tool a mabalin nga usaren no adda website a kayatyo a y-screenshot kalpasan ti sumagmamano a segundo a panag-load iti ladawan wenno teksto ti website.
Kalpasan ti pannakaala ti screenshot, mabalin nga i-save ti ladawan ti screenshot. No kayatyo nga editen bassit, ilukat ti nai-save a ladawan iti Microsoft Paint. Ikkaten dagiti dadduma a paset ti ladawan wenno nayonan iti teksto babaen ti panag-type.
Segun iti Microsoft, sukatanda daytoy nga app iti “Snip and Sketch” tapno iti kasta, mabalinen nga editen ti ladawan ti screenshot iti mismo nga app— saanen a masapul nga i-save ken luktan iti MS Paint.
Adu ti mabalin a pakausaran daytoy nga app. No agususarkayo iti PowerPoint ket masapulyo ti sumagmamano a ladawan, mabalin nga usaren daytoy a pangkopia iti graphics. Ngem diyo koma liplipatan nga alaen ti pammalubos ti akinkukua iti ladawan tapno mausaryo nga awan parikut.
No bilang adda kayatyo a y-screenshot iti Facebook wenno sabali a Social Media, mabalin pay nga usaren daytoy nga app.—O


text:
BANGUED, Abra – Duapulo ket innem nga agricultural technicians ti nagturpos kas agriculture extension workers nga insayangkat ti provincial agriculture officed ditoy.
Impakaammo ni Jesus Villamor, agdama nga OIC-Agriculturist ti Abra, a 22 a trainees ti naggapu iti Abra, 3 iti Kalinga ken maysa iti Apayao.
Kinuna ni Villamor a dagitoy nga extension workers ti mangbukelto iti farmers’ association, ken kooperatiba dagiti mannalon tapno maisuro kadakuada ti umno a teknolohia iti talon nangruna iti panagmulaan iti pagay.
Kinuna ni Villamor a 26 a lawas a nagsanay dagiti trainees ket isudanto metten ti mangisuro kadagiti mannalon kadagiti umno a teknolohia tapno mapaaduda ti apitda.#


text:
Palanan, Isabela
Ti Palanan ket maysa a primera klase nga ili iti probinsia ti Isabela iti Filipinas. Am-ammo ti ili ti Palanan iti pakasaritaan ti Gubat ti Filipino-Amerikano ta ditoy a natiliw ni Emilio Aguinaldo babaen ti puersa nga indauluan ni Heneral Frederick Funston, idi Marso 1901.
Dagiti baranggay[urnosen | urnosen ti taudan]
Ti ili ti Palanan ket nabingbingay a politikal iti 17 a barbaranggay.[2]
- Bisag
- Dialaoyao
- Dicadyuan
- Didiyan
- Dimalicu-licu
- Dimasari
- Dimatican
- Maligaya
- Marikit
- Dicabisagan East (Poblacion)
- Dicabisagan West (Poblacion)
- Santa Jacinta
- Villa Robles
- Culasi
- Alomanay
- Diddadungan
- San Isidro
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Isabela". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Isabela". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Nailian a Parke ti Balbalasang-Balbalan
Ti Nailian a Parke ti Balbalasang-Balbalan (ammo pay a kas ti Nailian a Parke ti Bantay Balbalasang) ket nasalakniban a lugar iti Filipinas a mabirukan idiay ili ti Balbalan, Kalinga iti Rehion Administratibo ti Kordiliera. Ti parke ket sakupenna ti kalawa iti 1,338 nga ektaria[1] ken naipatengnga daytoy idiay Bantay Balbalasang idiay baranggay iti isu met laeng a nagan idiay asideg ti pagbeddengan ti probinsia ti Abra. Nabirngasan daytoy iti "berde a puso ti Kordiliera",[2] ti parke ket pannakabagi ti nabaknang a biodibersidad ken lanag ti daga iti daytoy a rehion ti bantay nga addaan kadagiti kaaduan a sibubukel a kabakiran ti pino ken ti nabaknang nga endemiko a flora ken fauna. Daytoy ket nairangarang a nailian a parke idi 1972 babaen ti Republika Tignay Blng. 6463.[3]
Dagiti linaon
Topograpia[urnosen | urnosen ti taudan]
Ti Parke ket tagikua ti Bioheograpiko a Rehion ti Luzon, ti naisalsalumina a sentro ti endemismo iti Luzon. Daytoy ket buklen dagiti dua a kabambantayan iti kaunegan ti Kordiliera Sentral nga addaan kadagiti nadumaduma a karayan ken alog nga agayus idiay Karayan Saltan. Ti Bantay Sapocoy ket isu ti kangatuan a pantok iti 2,456 a metro. Daytoy ket mabirukan idiay lumaud a pagbeddengan ti parke a pakatan-awan ti Ilocos ken Tanap ti Cagayan . Ti kababaan a punto ti parke, iti kababa iti 700 a metro, ket adda idiay Balbalan idiay akin-daya a pasetna.[4]
Kaatapan[urnosen | urnosen ti taudan]
Ti maysa a nangruna a sentro ti biodibersidad ti konserbasion, ti parke ket pagtaengan dagiti 89 a sebbangan dagiti billit, a dagiti 39 ket endemiko iti Filipinas ken 2 kadagita ket mabirukan laeng idiay Luzon, ti Isabela Oriole (Oriolus isabellae) ken Flame-breasted Fruit Dove (Ptilinopus marchei). Bayat nga awan kadagiti nairehistro a sebbangan iti parke ket Kritikal wenno Naisagmak, uppat kadagiti sebbangan dagiti billit ket naikategoria a Madanar (Nalabbasit a Listaan dagiti Madanar a Sebbangan ti IUCN 2002), kadagita ket ti Whiskered Pitta (Pitta kochi), Luzon Water-redstart (Ryacornis bicolor) ken ti Luzon Jungle Flycatcher (Rhinomyas insignis).
Iti pay maipatinayon, nadokumentuanen dagiti 23 a sebbangan ti mamalia, dagiti 13 a sebbangan dagiti ampibia, dagiti 13 a sebbangan dagiti reptilia ken dagiti 25 a sebbangan dagiti alinta. Kadagitoy ket ti Natukaktukak a baboy ti Filipinas, Luzon Striped Rat, Northern Luzon Giant Cloud Rat, Kalinga Narrowmouth Toad, ken ti Luzon Narrow-mouthed Frog. Dua kadagitoy a sebbangan ti mamalia ket nailista a kas madanar, ti bassit a panniki ti Luzon ken ti Luzon Bushy-tailed Cloud Rat.
Iti kangato iti 1,000 m., ti parke ket buklen ti natangken a kayo, pino ken nalumotan a kabakiran. Ti sebbangan ti sabong ti Rafflesia ket naduktalan pay iti daytoy a parke.
Dagiti nagibasaran[urnosen | urnosen ti taudan]
- ^ "CAR – Dagiti Nasalakbiban a Lugar". Departamento ti Enbironmento ken dagiti Masna a Rekurso (Filipinas) Dagiti Nasalakniban a Lugar ken Opisina ti Kaatapan. Naala idi 15 Hunio 2012.
- ^ "Balbalasang – ti berde a puso ti Kordiliera". Art Fuentes. Naala idi 15 Hunio 2012.
- ^ "R.A. No. 6463". PhilippineLaw.info. Naala idi 15 Hunio 2012.
- ^ "Natural a Parke ti Balbalasang-Balbalan". NewCAPP – Dagiti Baro a Konserbasion a Lugar iti Gandat ti Filipinas. Naala idi 15 Hunio 2012.


text:
Los Angeles
Ti Los Angeles (i/lɒs ˈændʒələs/ loss-AN-jə-ləs; Espaniol: [los ˈaŋxeles]), nga addaan ti populasion ti 2010 a Senso ti Estados Unidos iti 3,792,621, ket isu ti kapusekan ti populasion a siudad ti estado iti California, ken isu ti maikadua ti kaaduan ti populasion idiay Estados Unidos, kalpasan ti Siudad ti New York.[5] Adaan daytoy ti kalawa a 468.67 kuadrado milia (1,213.8 km2), ken mabirukan idiay Akin-abagatan a California. Kadawyan a namammuan babaen ti pangyababaan a L.A., daytoy a siudad ket isu ti kangrunaan a pakakitaan iti kadakkelan a Los Angeles-Long Beach-Santa Ana metropolitano estadiska a kalawa, a naglaon kadagiti 12,828,837 a tattao manipud idi 2010, ken maysa kadagiti kaaduan ti populasion a metropolitano a lugar iti lubong[6]ken ti maikadua a kadakkelan a siudad idiay Estados Unidos.[7] Ti Los Angeles ket naamammuan pay a ti tugaw iti Probinsia ti Los Angeles, ti kaaduan ti populasion ken maysa a kaaduan kadagiti nadumaduma nga etniko a probinsia iti Estados Unidos[8] idiay Estados Unidos, nga ti intero a Los Angeles a lugar ket mabigbigan a kaaduan ti nadumaduma kadagiti kadakkelan a siudad iti pagilian ti Estados Unidos.[9] Dagiti agtaeng iti daytoy a siudad ket matawtawagan nga "Anghelenos".[10]
Ti Los Angeles ket napundar idi Septiembre 4, 1781, babaen ti Kastila a gobernador a ni Felipe de Neve.[11] Daytoy ket nagbalin a paset ti Mehiko idi 1821 kalpasan ti Mehikano a Gubat ti Wayawaya.[12] Idi 1848, idi patingga ti Mehikano–Amerikano a Gubat, ti Los Angeles ken dagiti amin a paset ti California ket ginatang a kas paset ti Tulag ti Guadalupe Hidalgo, isu a daytoy ket nagbalinen a paset ti Estados Unidos.[13] Ti Los Angeles idi ket di nainkorporado a kas maysa a munisipalidad idi Abril 4, 1850, lima a bulan sakbay a ti California ket nakagun-od ti pannaka-estado.[14]
Nabirngasan a kas ti Siudad dagiti Anghel, ti Los Angeles ket maysa a mangiyun-una a sentro ti lubong iti negosio, internasional a panagtagilako, panagliwliwa, kultura, midia, moda, siensia, ay-ayam, teknolohia, ken edukasion, ken nairanggo idi a maikanem a Pagsurotan ti Sangalubongan a Siudad ken maika-13 iti Pagsurotan ti Bileg ti Siudad. Ti siudad ket pangibalbalayan kadagiti naindayegan a patakder a sumaksakup kadagiti nadumaduma a kita ti propesional ken kultural a pagobraan ken maysa kadagiti kadakkelan a makina ti ekonomia idiay Estados Unidos. Ti naitiptipon nga estadistikal a lugar (CSA) ti Los Angeles ket addaan ti dagup a metropolitano a produkto (GMP) iti $831 bilion (manipud idi 2008), a makaaramid daytoy ti maikatlo a kadakkelan iti lubong, kalpasan ti Kalatakan a Tokyo ken ti metropolitano a luglugar ti New York.[15] A kas ti pangibalbalayan a kuartel ti Hollywood, daytoy ket mangiyuna ti lubong kadagiti panagpartuat kadagiti pataud ti telebisio, video nga ay-ayam, ken nairekord a musika; daytoy ket maysa pay kadagiti mangiyuna iti panapataud kadagiti pelikula.[16] Iti pay maipatinayon, ti Los Angeles ket nagsangaili pay kadagiti Ay-ayam ti Kalgaw nga Olimpiada idi 1932 ken idi 1984.
Dagiti nagibasaran[urnosen | urnosen ti taudan]
- ^ Stafford, Leon (7 Enero 2010). "Ti Atlanta ket agobobra kadagiti panaglakoda: Ti opisina ti ehekutibo ti Konbension ket agususar kadagiti kasisigud a panaglako ti siudad". Ti Atlanta a Warnakan – Batay-linteg. p. 1. Naala idi 1 Oktubre 2011.
- ^ Smith, Jack (12 Oktubre 1989). "Ti maysa a Teflon Metropolis nga Awan dagiti Parbo a Nagan Stick". Los Angeles Times. p. 1. Naala idi 1 Oktubre 2011.
- ^ "'La-La Land,' ti diksionario a panagipalpalawag ti Los Angeles". Los Angeles Times. 25 Marso 2011. Naala idi 29 Septiembre 2011.
- ^ "Gazetteer". Opisina ti Senso ti Estados Unidos. Naala idi 28 Septiembre 2011.
- ^ "Ti Opisina ti Senso ti E.U. ket Nangiparuar ti Datos ti Populasion a Pannakaiwarwaras ken Panagbalbaliw idiay E.U. a Naibatay ti Panagusig iti 2010 a Nagbanagan ti Senso". Opisina ti Senso E.U. 24 Marso 2010. Naala idi Septiembre 28, 2011.
- ^ "Dagiti Populasion ti Siudad – Populasion ti Siudad iti Lubong, Dagiti Kadakkelan a Siudad iti Lubong". Worldatlas.com. Naala idi 28 Septiembre 2011.
- ^ "Kasaad ti Populasion ken Panagtaeng ti Balbalay: 2010 – Estados Unidos – Metropolitano nga Estadistika ti kalawa". Opisina ti Senso ti E.U. Naala idi 28 Septiembre 2011.
- ^ Les Christie (9 Agosto 2007). "Ti kaaduan kadagiti nadumaduma nga etniko a probinsia idiay Estados Unidos". CNN. Naala idi 28 Septiembre 2011.
- ^ "Dagiti Sangapulo a kaaduan ti Nadumaduama a Siudad idiay Amerika". cnbc.com. Naala idi 28 Septiembre 2011.
- ^ "Angeleno". Ti Nawaya a Diksionario. Naala idi 28 Septiembre 2011.
- ^ Barrows, H.D. (1899). "Felepe de Neve". Naipakasaritaan a Kagimongan ti Maminpat nga Akin abagatan. 4. p. 151ff. Naala idi Septiembre 28, 2011.
- ^ Estrada, William D. (Abril 15, 2008). Ti Paza ti Los Angeles: sagrado ken naisuppiatan a lugar. Unibersidad ti Texas a Pagmalditan. p. 43. ISBN 978-0-292-71755-8. Naala idi Septiembre 28, 2011.
- ^ Spencer, Jesse Ames (1866). Pakasaritaan ti Estados Unidos: Manippud kadagiti kasapaan a paset ti panawen aginggana ti administrasion ni James Buchanan. Johnson, Fry and company. p. 453. Naala idi Septiembre 28, 2011.
- ^ "Dagiti Siudad ti Kaunegan ti Kondado ti Los Angeles" (PDF). Kondado ti Los Angeles. Naala idi Septiembre 28, 2011.
- ^ "Dagiti 150 a kabaknangan a siudad iti lubong babaen ti GDP idi 2005". citymayors.com. Marso 11, 2007. Naala idi Oktubre 20, 2011. Ti listaan ket napaay a nangiraman ti Taipei.
- ^ "Ti Nigeria ket linabsanna ti Hollywood a kas ti maikadua a kadakkelan nga agpatpataud ti pelikula – UN". Copyright © United Nations 2012. 2009-05-05. Naala idi 2012-09-04.
Dagiti akinruar a silpo[urnosen | urnosen ti taudan]
Midia a mainaig iti Los Angeles iti Wikimedia Commons


text:
Ti panangsangaili ti maysa a lektyur isu maysa a makainspirado, mangpasalun-at a kapadasan dagiti amin a nairaman. Iti baba adda dagiti maaramat, dagiti rekursos, ken dagiti ideya para iti sangay a simbaan wenno sociedad a pagpampanunotan kas panagsaganayo a mangsangaili ti maysa a lektyur.
Tapno makairugi ti panagsagsagana para iti maysa a lektyur, makatulong nga imutektekan dagiti paglintegan iti Church Manual a mangpatibker dagiti lektyur ti Siensia Cristiana. Adtoy ti dua a napili a mensahe a nakopia:
Saanyo a pukawen ti gundaway a basaen dagiti dua a kabaruan nga artikulo maipapan kadagiti lektyur ti Siensia Cristiana a naiwarnak iti The Christian Science Journal [Ti Journal iti Siensia Cristiana] ken The Herald of Christian Science [Ti Herald iti Siensia Cristiana]:
- “Emancipating the race—our collective purpose in Christian Science lectures” (nairakurak iti Agosto 2016 iti The Christian Science Journal, mabalin a magundawayan met iti Aleman, Espanol, Portuges, ken Pranses).
- “Christian Science lectures—the effect of the Comforter” (nairakurak iti Agosto 2017 iti The Christian Science Journal, mabalin a magundawayan met iti Aleman, Espanol, Portuges, ken Pranses).
- Mairekomendar unay daytoy nga irugi, sakbay nga agaramid iti uray ania a banag iti panagpampanunot maipapan kadagiti sumaganad a teksto, ken ti pannakailawlawag dagitoy kadagiti timpuyog a nairaman iti panangimaton iti lektyur.
- Church Manual dagiti Paglintegan maipanggep iti lektyur (pp. 93–96)
- Surat a nagapu ken ni Misis Eddy para iti Hunta iti Lektyursip a naiprinta iti First Church of Christ, Scientist and Miscellany, pp. 248–249
- Dua a nabiit pay a naiwarnak nga artikulo manipud iti Hunta iti Lektyursip (kitaen dagiti silpo iti ngato)
- Mairekomendar met a dawatenyo kadagiti amin a miembro ti napasnek a kararag a mangsuporta iti lektyur nga aktibidad a nasapa iti panagsagsagana, ken agtultuloy dayta a kita ti suporta iti dagup ti tawen!
- Ti panagkarkararag nga agtitipon a kas maysa a simbaan tapno amirisen ti gagangay a panangawat ti sangkataoan iti Manangliwliwa, ti panag-alsa nga aktibidad iti nasantuan a Kinapudno iti biagtayo, a kinapudnona, mabalinna a maluktan ti dalan nga agturong iti panagplano ti lektyur, nga isu ti maysa a panangisawang iti Kinapudno a mangyeg iti panangagas iti uneg ti simbaan ken iti komunidad.
- Ti maysa a metapisikal a panagsagana a miting para kadagiti miembroyo mabalinda a nabunga. Mabalinyo a pagsasaritaan iti lektyurer ti kasasayaatan a pamay-an a makipartisipar iti miting: iti personal, babaen iti telepono, wenno awag iti video.
- Ti maysa a miting ti bunga agraman dagiti miembros kalpasan ti lektyur mabalin a maysa nga oportunidad a saksian ti nagtultuloy a trabaho ti panangagas nga agkakaddua. Pangaasi ta ibingay iti lektyurer met! Uray pay ti no ania, agpapan no naaddaan ti maysa a napili a miting, ti madama a kararagyo ken panangannad para kadagidiay immay iti lektyur wenno dagiti nasagid iti sumagmamano a wagas, isuda adu unay ti pakausaranna, ken nabunga.
- Ania a kita iti agdengngeg ti kayatyo a danonen agraman ti lektyurer (sapasap, pagadalan, organisasion ti kolehio, dagiti grupo ti agtutubo, dagiti pagbaludan ken dagiti balud, dagiti pasilidad a managaluad ti Siensia Cristiana, dagiti paglakuan ti libro wenno salun-at, grupo dagiti agsasabali iti pammati ken dadduma pay)? Ania dagiti wagas tapno nasamay a danonen (kalpasan) ken suroten (kalpasan ti lektyur) agraman dagitoy a nagdengngeg?
- Dagiti titulo ti lektyur mabalin a masarakan iti Search lectures by title para iti napasnek a kararag a panagpiliyo. Ti impormasion iti kinatao ti lektyurer ken ti kalendario dagiti nakailistaan ti maaramid a lektyur addada kadagiti panid iti Meet the Lecturers. Iti panangited iti konsiderasion kadagiti lektyurer, pangaasiyo ta maysa laeng ti kontakenyo iti maysa a tiempo.
- Nagagar dagiti lektyurer a mangammo ken mangilawlawag kadakayo dagiti kalat para iti mapasamak – ania ti mariknayo nga iaw-awag ti Dios kadakayo a maileppas daytoy a tiempo, ti lokasion ken petsa, uray no ania a rebbengen para iti panagatendar, ken dadduma pay. Ti umuna a pannakisao isu ti kasayaatan a tiempo tapno damagen ti maipanggep iti bayad ti lektyurer ken posible a magastos, kasta met ti panangammo iti ania a kasapulan ti lektyurer kas koma ti lamisaan/podium, tipo ti sistema ti uni ken mikropono, pakaisuratan ti masapul nga ammuen, tugawan, ken dadduma pay. Appresiaren ti lektyurer a mangammo iti ania a baro a panangpasayaat, dagiti asikasuen, wenno dagiti masapul a rumssua bayat iti panagplano. Makikarkararagda kadakayo iti tunggal aldaw!
- Inton agpilikayo iti lokasion para iti mapasamak, mabalin nga importante a mapan bisitaen ti pasilidad, ikeddeng no kasano ti kalakanto para kadagiti agatendar a mangbirok ti lokasion ken ti kuarto iti uneg ti pasdek, ken ania a klase ti masangbayan a pagparadaan a mabalin a gun-oden. Kasano ngata a mabirokan dagiti agatendar ti lokasion iti publiko a pagluganan? Ipalubos ngata ti pasilidad dagiti seniales wenno table a nasuratan kadagiti pagunegan?Ania a klase ti sistema ti uni ti magun-od? Adda ngata iti wagas a mabalin a direkta a masuportaran iti lektyur nga aktibidad ti pasilidad/organisasion iti proseso?
- No saan pay a naisagana iti pakaangayan, mabalin a mausar unay iti panangabang iti mayakar-akar a sistema ti uni. Siguradoen a testingen ti wireless a mikropono sakbay ti aldaw ti lektyur ken mangitugot iti sobra a bateria ti mikropono!
- Maysa a lokal a CSO (Organisasion ti Siensia Cristiana) iti kaasideg a kolehio wenno unibersidad ti mabalin met a mangkayat a mairaman. Nalabit a mabalin nga itandudo dagiti miembro ti CSO ti lektyur iti pagadalan wenno mangikeddengda iti maysa a lektyur kadakuada yantangay adda pay iti ili ti lektyurer. Mabalin met a mabenepisiaran dagiti sabali pay a sanga ti simbaan wenno sociedad iti disso/rehionyo babaen iti panangammo a nasayaat iti nasapsapa iti planoyo a mangala iti lektyurer tapno mabalinda met a planoen ti mapasamak para kadakuada ken mabenepisiaran iti panagbingay iti bayad ti panagbiahe.
- Ania a literatura ti planoyo nga ilako wenno ited iti lektyur? Mabalin nga adda ti adu unay a bilang iti pananggatang iti adu a kopia ti Biblia, Science and Health with Key to the Scriptures [Siensia ken Salun-at agraman Tulbek kadagiti Eskriptura], ken dagiti periodikos babaen iti Reading Room wenno babaen iti panangkontak iti orders@csps.com.
- Siraragsak a makitrabaho kadakayo ti lektyurer iti nasapsapa iti aldaw ti lektyur tapno pasayaaten ti maitutop a panangiyam-ammo.
- Aduda dagiti agatendar nga agyaman unay a maaddaan ti oportunidad a makagatang wenno maitdan iti kopia ti Biblia ken Science and Health [Siensia ken Salun-at] wenno dadduma pay a materiales kas koma ti periodikos ti Siensia Cristiana kalpasan ti lektyur. (Irekomendarmi a no mabalinto a magun-od dagiti kopia iti Siensia ken Salun-at, mabalin met koma a magun-od dagiti kopia ti Biblia. Adda dagiti sumagmamano a tattao nga awanan uray maysa, ket gagangay kadatayo a denominasion ti Cristiano a mangaramid kadakuada a mabalin a magun-od agraman ti Siensia ken Salun-at.)
- No kayatyo a mangibingay ti maysa a nalawag nga artikulo manipud iti maysa a periodiko, kitaen ti Pammalubos a paset iti kopia iti warnakan. Iti kadawyan, saan a ngumato iti sangagasut ti maipalubos a maiimprinta manen iti uray ania nga artikulo nga awan pammalubos. Amin a dayaw nasken a taginayonen. No kayatyo a mangaramid iti ad-adu pay ngem sangagasut a kopia wenno kasapulan ti ad-adu pay nga impormasion, ag-email iti copyright@csps.com para iti pammalubos.
- Addanto ngata mayawat a polietos a maipanggep ti lokal a rekursos ti Siensia Cristiana: impormasion maipanggep iti simbaan, Reading Room, christianscience.com ken website ti sanga a simbaan, ken dagiti masungad a lektyur? Adu dagiti agatendar a baro iti Siensia Cristiana ti mangapresiar a mangammo no kasanoda a makontak ti sanga a simbaan agraman dagiti saludsod wenno agbirok pay iti ad-adu iti online iti balayda.
- Maysa pay a pagpilian, isu ti panangisagana iti papel a pagsuratan dagiti bisita para iti agtultuloy a kontak kadagiti baro a nagatendar.
Adu unay dagiti pagpilian a pannakaiwaragwag ken pannakaiwarnak iti tunggal komunidad. Siwayawayakayo a mangkontak ken ni Tara Talbot iti opisina ti Hunta iti Lektyursip tapno pagsasaoan ti sumagmamano nga ideya: talbott@csps.com wenno +1 617 450 3428.
Dagiti sumagmamano a lektyur addaanen kadagiti mangiwaragawag a materiales a mabalin a magun-od tapno ibingay kadagiti sanga. No ikeddengyo a mangaramid iti kukuayo disenyo a mismo, pangaasi ta makitrabahokayo a direkta iti lektyurer sakbay nga iimprinta, iwarnak, wenno iwaras iti uray ania.
Iti aldaw ti lektyur, mabalin nga adda dagiti adu a bambanag a maaramid a masapul a panunoten. Ti aktibo a panagkararag a suporta iti aldaw isimpananto amin a bambanag iti husto a tugot, a salaknibanna ti pakaitengngaan ti panunot iti maysa ken kakaisuna a pudno a gapu iti amin a naimbag, a saksakupenna ti sibubukel a komunidad iti nasantuan a mensahe, ken isawsawang ti gagangay nga ayat a bunga iti daytoy napasnek a naitengngaan ti panunot iti tunggal agatendar ken lumablabas.
Dagiti sumaganad isuda dagiti suhestion a napaneknekan a makabenepisio a palagip. Mabalin daytoy a tumulong tapno dutokan dagiti miembro ti simbaan tapno:
- Isagana ken iserra ti pasilidad a pagmitingan.
- Ibiahe ti lektyurer a mapan ken manipud iti pakaangayan ti pasamak.
- Kumuyog kadagiti pagunegan iti pasilidad, iti paradaan, ken uray pay iti kaasitgan a punto ti publiko a pagluganan.
- Naananay a panangpadas iti sistema ti uni agraman ti lektyurer.
- Mangted iti agaywan kadagiti ubbing.
- Agbantay iti lamisaan dagiti literatura.
- Mangyam-ammo ti lektyurer iti panangyam-ammo a pinalubosan ti lektyurer.
- Mangited ti bayad iti lektyurer.
- Idinto ta naileppas ti pasamak, agtultuloy ti panangibingay ken pannakapasalun-at.
- Anusan a sarungkaran dagiti baro a bisita iti listaanyo wenno dagiti dadduma pay a miembro ti komunidad (agraman dagiti kontak iti media) a nakikontakam idi bayat ti panangisagsaganayo iti lektyur, tapno pasayaaten ken padakkelen iti madama a relasion.
- Tapno agrag-o nga agmaymaysa ti entero a miembros, mabalin a nasaysayaat nga agangay iti miting ti bunga ken ibingay dayta a bunga iti lektyurer.
- Agraman amin a kararag, panagplano, ken ayat a naisawang, nangyaplagka iti napigsa a pundasion para kadagiti bendision nga umay iti madama nga aktibidades iti simbaan,agraman ti sumaruno a lektyur! Salamat!
Telepono
+1 617 450 3669 (Ingles ken Pranses laeng)
lecture@christianscience.com (mabalin ti uray ania a lengguahe)
Pangipatulodan ti Surat
Board of Lectureship, P07–10
The First Church of Christ, Scientist
210 Massachusetts Avenue
Boston, MA 02115
USA


text:
Nailian a Parke ti Kuapnit Balinsasayao
Ti Nailian a Parke ti Kuapnit Balinsasayao ket nasalakniban a lugar iti Filipinas a mabirukan kadagiti ili ti Abuyog ken Baybay idiay Leyte, Daya a Visayas. Ti parke ket sakupenna ti kalawa iti 364 nga ektaria[1] iti nauneg nga ayan ti kabanbantayan a kabakiran ti Isla ti Leyte iti 60 a kilometro iti abagatan ti Tacloban babaen ti Kalsada Maharlika. Daytoy ket nairangarang a nailian a parke idi 1937 babaen ti Proklamasion Blng. 142.[2]
Topograpia ken ekolohia[urnosen | urnosen ti taudan]
Ti Nailian a Parke ti Kuapnit Balinsasayao ket naisanglad idiay akin-abagatan a punto ti Kabambantayan Anonang-Lobi a gumay-at iti amianan agingana iti abagatan babaen ti lumaud a Leyte. Daytoy a kabambantayan ket buklenna ti kangatuan a pantok ti Isla ti Leyte a mairaman ti Bantay Burauen Graben, Bantay Camaiyak ken Banaty Lobi, ti kangatuan ket iti 1,346 m. Ti Bantay Maganjan iti 754 m. ket isu ti kalatakan a pantok nga asideg iti parke.[3]
Ti parke ket kaaduan a naabongan babaen ti daan a tubo ti bakir. Daytoy ket pagtaengan ti tallo a sebbangan ti billit nga endemiko iti rehion ti Daya a Visayas, ti Kalaw ti Samar, Akaba a sippit ti Visaya, ken ti Duyaw barukong a Mannait a billit. Ti ugsa ti Filipinas, natukaktukat a baboy ti Filipinas ken ti Tarsier ket mabirukanda pay ditoy.[4]
Dagiti nagibasaran[urnosen | urnosen ti taudan]
- ^ "Rehion 8 – Nasalakniban a Luglugar". Departamento ti Enbironmento ken dagiti Masna a Rekurso – Nasalakniban a Luglugar ken Opisina ti Kaatapan. Naala idi 14 Hunio 2012.
- ^ "Proklamasion Blng. 142, s. 1937". Gov.ph. Naala idi 15 Hunio 2012.
- ^ "Bantay Maganjan – Leyte, Filipinas". Peakery.com. Naala idi 15 Hunio 2012.
- ^ "PH 077 Kabambanatayan Anonang-Lobi". Birdlife International. Naala idi 15 Hunio 2012.


text:
KALPASAN ti naunday a kaulimekna, nangipaulog ti Opisina ti Ombudsman iti resolusion a duktalna nga adda naglabsingan ni Comelec Commissioner Resurreccion Borja ket mabalin nga isaklang ti House of Representatives iti impeachment nga aramatenna dagitoy a duktalna.
Iti unos ti dua ket kagudua a tawen, tinugawan ti Ombudsman nga idadauluan ni Merceditas Gutierrez ti direktiba ti Korte Suprema a mangkita iti kriminal a liabilidad dagiti opisial ti Commission on Elections ken pribado nga umili a nainbolbar iti maanomalia a kontrata ti automated counting machines a maaramat koma iti eleksion idi 2004.
Segun iti Ombudsman, nagkabsiw ni Borja gapu iti panangipalubosna iti Bids and Awards Committees (BACs) a makipartisipar ti Mega-Pacific Consortium iti bidding ken iti pannakaiyawat iti kontrata iti baet saan nga eligible ken adda pagkamtudan a teknikal daytoy.
Winaswas ti Korte Suprema ti kontrata iti nagbaetan ti Comelec ken ti Mega Pacific gapu iti saan a panangitaltalek ti election body dagiti paglintegan ken bukodna a paglintegan ti bidding idi iyawatna ti kontrata iti Mega Pacific para iti automation ti pannakakanbas ken pannakabilang dagiti butos.
Kanayonna, inikkan ti Korte Suprema ti Ombudsman iti pinal a deadline a mangiruar iti konklusion ti panagpalutpotna mainaig iti kriminal a liabilidad dagiti opisial ti Comelec ken dagiti sabsabali pay a nakipartisipar iti transaksion.
Sakbay ti deadline itay Hunio 30, nangiruar ti Ombudsman iti resolusion nga adda liabilidad ni Borja ket mabalin nga aramaten ti Kamara dagiti takuatna no iyussuatna ti impeachment proceedings maikontra ken ni Borja.
Mainaig iti liabilidad dagiti dadduma pay a komisioner, kinuna ti Ombudsman a madama pay ti panagukkonna kadagiti pammaneknek.
Imbilin pay ti Ombudsman ti pannakaikkat dagiti lima a miembro ti Comelec bids and awards committee gapu iti panangitedda iti otorisasion ti pannakagatang dagiti automated counting machines manipud iti Mega Pacific Consortium.
Ita dagiti saludsod:
Apay a ni Borja laeng ti dakkel nga ikan nga itudo ti Ombudsman a masaklangan iti impeachment?
Apay nga iti baet ti kabayagen ti direktiba ti Korte Suprema, di pay naan-anay ti panagimbestiga ti Ombudsman iti kulpabilidad dagiti Comelec officials?
Ken apay nga ipatudon ti Ombudsman iti Kongreso a mangiyussuat iti impeachment maikontra ken ni Borja?
Madakamat ditoy nga inaprobaran ti Comelec babaen ti maysa a resolusion idi Abril 15, 2003 babaen ti panangidaulo ni Chairman Benjamin Abalos ken pakairamanan da retirado a Commissioner Luzviminda Tancangco, Rufino Javier, Falph Lantion ken Mehol Sadain ken agdama a Commissioner Florentino Tuazon, Jr. ti pannakaiyawat ti award ti kontrata iti Mega Pacific para iti pannakagatang dagiti automated counting machines.
Inaramid daytoy ti Comelec en banc sakbay nga impaulog ti BAC ti rekomendasionna.
Makuna ngarud a pangngeddeng daytoy ti sibubukel a Comelec. Ti aramid ti amin, maidissuol laeng iti maymaysa?
Maigapu kadi iti panagparang ni Borja iti Senado mainaig iti hearing iti alegasion ti panagsuitik a nakaikabsiwanna a nagkuna nga adda dagiti naisayangkat a panagsaur iti eleksion idi 2004?
Wenno maysa nga escape goat wenno sacripisial lamb ni Borja a maidaton tapno saan a magargaraw dagiti “nasantuan a baka” iti Comelec ken tapno saan a maluktan ti mangrugin a maikupin a “Hello Garci” tapes?
Nakakadkadlaw pay nga ipatudon ti Ombudsman iti Kamara a mangiyussuat iti impeachment maikontra ken ni Borja agsipud kano ta awan ti hurisdiksion ti opisinada kadagiti impeachable nga opisial kas kadagiti agtuturay iti Comelec.
Ngem saan kadi a sakup ti pagrebbengan ti Ombudsman nga agtignay maikontra kadagiti impeachable officials?
Iti daytoy a tignay ti Ombudsman, tumpaw ti suspetsa nga at-attananna a garawen dagiti “saan a makuti” nga opisial ti Comelec.
Iti sabali a bangir, no maisaklang ni Borja iti impeachment iti Kamara, nangato ti posibilidad a saan nga agdur-as daytoy, kas iti napasamak ken ni Commissioner Tancangco ken ni Pres. Arroyo idi naisaklangda iti Kamara babaen ti impeachment.
Tapno maikkat dagiti suspetsa, rumbeng laeng nga iruar ti Ombudsman ti naan-anay a duktalna tapno masaklangan amin dagiti adda pannakaibiangna iti anomalia ti pannakagatang dagiti automated counting machines ken tapno mapunas dagiti duadua a naipatugaw ni Gutierrez iti Ombudsman gapu iti kinaasidegna ken ni Pres. Arroyo.
Inkari ni Gutierrez idi agtugaw a saksi ti rekordna a nadalus ken naimpusuan ti panagserbina. Ipakitana ngarud ita ti kinatibkerna ken kaawan amakna a mangipakat iti linteg uray asinoman ti mabaddekan, asideg man wenno kaaliado ni Pres. Arroyo.


text:
NARVACAN, Ilocos Sur – Dua a lalaki ti nagkabil iti dinar-ayanda a pasken gapu iti dida panagkinnaawatan.
Nagringgor da Danilo Cabarloc, residente iti Barangay Bulanos ditoy ken Victor Cordero, residente iti San Pablo, ditoy met laeng nga ili.
Segun iti report, nagrana da Cabarloc ken Cordero iti blow-out ti graduation ti barkadada ket nagiinomda.
Mapapati nga adda di nagkinnaawatan ti dua ket dinanog ni Cabarloc ti rupa ni Cordero a puon ti nakadunoran ti naud-udi.
Naipan ni Cordero iti Central Ilocos Sur District Hospital para iti pannakaagasna idinto a naglibas ti suspetsa.